2Chanrelnak 32 (2 Chronicles 32)\nHakhaKawlCa kDal 32Cang\nSennakherib Nih A Tuk Hna\n(2Sia 18.13-37; Isa 36.1-22)\n1Hi thil vialte le hi bantukin zumhtlak tein a tuahmi hnuah hin, Assiria siangpahrang Sennakherib cu a ra i Judah cu a chim i kulhmi khua kha a riahhnawh hna i ka tei hna lai tiah aa ruah. 2Cun Sennakherib cu a ra cang i Jerusalem tuk kha aa tim ti kha Hezekiah nih a hmuh tikah, 3khuapi leng i a ummi cerhti kha a bawi hna le a miṭhawng hna he phih aa tim, annih nih cun an bawmh. 4Mi tampi kha an i pum i ram chung i a luangmi cerh hna le tiva tete hna kha an phih hna i, “Zeicahdah Assiria siangpahrang hna cu an rat lai i ti tampi an hmuh lai?” tiah an ti. 5Rianṭuan awkah khan lung fek tein aa tim i a cimmi vampang kha a remh i a cungah innsang a sak i a lengah vampang dang pakhat a ser ṭhan; cun David khua i Millo kha fek chin in a tuah. Cun hriamnam le phaw kha tampi a ser hna. 6Cun mi zapi cungah khan raltuknak lei ralbawi a chiah hna i khua kutka i a ummi tual ah khan amah sinah cun a pumh hna i lung ṭhawnnak in bia a chimh hna i, 7“Ṭhawng u law nan ralṭha ko u. Assiria siangpahrang le a sinah a ummi mibu cu ṭih hna hlah u law nan lung zong dong hlah seh; zeicahtiah a ngan deuhmi pakhat a sin i a um lomi kan sinah a um. 8Amah sin i a ummi cu titsa hriamnam a si, sihmanhsehlaw kan sin i a ummi cu Bawipa kan Pathian a si, amah nih a kan bawmh lai i kan ral hna cu a kan dohpiak lai,” tiah a ti. Cun Judah siangpahrang Hezekiah bia cun mi nih zumhnak an i lak.\n9Hi hnuah hin, Assiria siangpahrang Sennakherib le a ralkap vialte hna cu Lakhish i an um lioah Jerusalem i a ummi Judah siangpahrang Hezekiah le Judah mi hna sinah cun sinum kha a hei thlah hna. 10“Assiria siangpahrang Sennakherib nih, ‘Zeidah nan i bochan i Jerusalem ah hin hrennak hi naa in ko? 11Hezekiah nih hin, “ Bawipa kan Pathian nih Assiria siangpahrang kut chungin a kan chuah lai,” tiin a ti tikah hin a pingah an hruai hna a si lo maw? 12Hi Hezekiah ṭhiamṭhiam nih hin a si lo mei a khuahrum bo hna le a biakṭheng hna kha a hlonh hna i Judah le Jerusalem cu, “Biakṭheng pakhat hmaiah nan biak lai i cu cungah cun nan raithawinak hna kha nan khangh lai,” a ti kha. 13Ramdang hna an mi cungah keimah le ka pupa hna nih zeidah kan tuah ti kha nan thei lo maw? Khi ram hna i a ummi miphun hna pathian hna nih khan an ram cu ka kut chungin an chanh khawh hna maw? 14Nan Pathian nih hin ka kut chungin an chuah khawh hna nakhnga ah hin, ka pa nih a hrawh cikcekmi miphun hna i an pathian hna lakah khan aho tal nih a miphun cu ka kut chungin a chuah kho hna maw? 15Cucaah Hezekiah cu hi bantukin i hlenter hlah u law a pingah i hruaiter hlah u, cun amah kha zum hlah u, zeicahtiah mi zei miphun pathian siseh, zei ram pathian siseh, ka pupa hna kut chungin siseh keimah kut chungin siseh a mi a chanh khotu hna an um lo. Zeitindah nan Pathian chinchin nih cun ka kut chung cun an chuah khawh hna lai!’ a ti,” tiah an ti.\n16A sinum hna nih khan Bawipa Pathian le a sal Hezekiah cu an bia in an ti chinchin rih hna. 17Cun Bawipa, Israel Pathian kha nihsawh awk le zawmhtaih awkah ca a ṭial i, “Ram chung i a ummi miphun hna pathian hna, ka kut chungin an mi hna a chuah kho lotu hna bantuk khan Hezekiah Pathian nih hin a mi hna cu ka kut chungin a chuah kho hna lai lo,” tiah a ti. 18Khua kulhnak vampang cung i a ummi Jerusalem mi hna kha an thin a phan i an tha a ther i khuapi cu an lak khawh nakhnga, mah cucu Judah holh in an auhnawh hna. 19Cun vawlei cung miphun hna pathian, mi kut sermi a simi hna an ti hna bantuk khan Jerusalem khua Pathian cu an ti ve.\nBawipa Nih Hezekiah A Khamh\n(2Sia 19.1-37; Isa 37.1-38)\n20Khi tikah Siangpahrang Hezekiah le Amoz fapa profet Isaiah kha hi ruangah hin thla an cam i van leiah an au. 21Cun Bawipa nih vancungmi pakhat a thlah i Assiria siangpahrang riahhmun i a ṭhawngmi ralkap hna le haotu hna le bawi vialte hna kha a thah hna. Cucaah hmaichia in amah a ram ah a kir ṭhan. Cun a pathian inn chung i a luh tikah khan amah fapa hna lila nih khan vainam in an thah. 22Cuticun Bawipa nih Hezekiah le Jerusalem khuami hna cu Assiria siangpahrang Sennakherib kut chung le a ral vialte hna kut chung khan a khamh hna i a kenkip ah dinhnak a pek hna. 23Cun mi tampi nih Bawipa sinah Jerusalem ah khan laksawng an rak put i Judah siangpahrang Hezekiah sinah khan thil man sung an rak put hna, cucaah cu caan thawk in hmailei ah cun miphun vialte hna mithmuh ah khan hlorh a si.\n(2Sia 20.1-4; Isa 38.1-22)\n24Cu caan ah cun Hezekiah cu a zaw i a thi dengmang i Bawipa sinah khan thla a cam; cun amah cu a leh i hmelchunhnak a pek. 25Sihmanhsehlaw Hezekiah cu a lung in aa porhlawt caah a cung i ṭhathnemnak a tuahmi caah khan aa lawm lo. Cucaah amah le Judah le Jerusalem cungah thinhunnak a tlung. 26Sihmanhsehlaw a lung porhlawtnak kha Hezekiah cu aa ṭhum ṭhan i amah he Jerusalem mi hna he an i ṭhumh caah Bawipa thinhunnak cu an cungah Hezekiah chan ah khan cun a tlung lo.\nHezekiah Rumnak le Sunparnak\n(2Sia 20.12-19; Isa 39.1-8)\n27Hezekiah cu rumnak le upatnak tampi a ngei; cun ngun le sui le lung mansung le zihmui le phaw le a man a sungmi umkheng phun zakip caah chiahnak aa ser hna; 28rawl a chuakmi le mitsur hang le chiti ca i khonnak inn hna le caw phunphun caah caw inn hna le tuu kawm hna kha aa ser hna. 29Cu bantuk ṭhiamṭhiam in khua kha aa serh hna i tuurun le cawrun cu tampi a ngeih hna zeicahtiah Pathian nih ngeihmi tampi a pek. 30Hi Hezekiah ṭhiamṭhiam nih hin Gihon ti cunglei i a chuahnak kha a phih hna i David khua nitlaklei kamah khan a vun luanter hna. Cun Hezekiah cu a rian paoh ah khua awng a tong. 31Cucaah Babilon bawi hna nih, ram chung i tuahmi hmelchunhnak va hlathlai awk i a sinah an thlahmi lamkal hna kong ah khan, amah cu hneksak awk le a lung chung i a ummi vialte hngalhnak ah, Pathian nih amah tein a thlah ko.\n32Hezekiah tuahsernak a tang rihmi hna le thil ṭha a tuahmi hna cu, zohhmanh, Judah le Israel Siangpahrang hna Cauk chung i a ummi Amoz fapa profet Isaiah nih langhnak a hmuhmi hna chungah a ṭial. 33Cun Hezekiah cu a pupa hna sinah a it i David fapa hna thlan kainak ah khan an vui; Judah ram mi vialte le Jerusalem mi hna nih khan a thih ah cun upatnak an pek. Cun a fapa Manasseh cu amah hmun ah khan a hung bawi.


NLD Puanzar Phen Ah Aa Thupmi ‘B’ Cafang – THE CHINLAND POST\nNLD Puanzar Phen Ah Aa Thupmi ‘B’ Cafang\nBiadomhnak: Policy hi bu le phu kip nih ngeih cio a si, cu policy cu zapi theih in langhtermi le a thlithup in chiahmi tiah phunhnih a um. NLD timi cu National League for Democracy ti khi a si. Hihi tlangcungmi zong nih miphun party min tiang SNLD (Shan-NLD), CNLD (Chin-NLD) tiah kan i sak ve. Hiti i sak ruang ah NLD timi he unau, hrinkhat, lungkhat an si tinak a si hlei lo. Cucaah, NLD Puanzar phen ah aa thupmi ‘B’ cafang hi zeidah a si? ‘B’ nih zeibantuk policy dah a ngeih zohti hna usih.\nNLD Timi Min Le Ka Nihchuak Tukmi\nA luancia kum zei maw zat lio ahkhan Falam in kan pa pakhat nih hitihin a rak chim. “Tutan cu NLD ah mee pe u, NLD ti cu ‘Nan Lal Ding’ tinak a si, a rak ti. Asinain, NLD cu an sung ai! Cu tikah ziah! NLD cu ‘Nan Lal Ding’ tinak a si na kan ti lo maw? an ti. Cu pa nih cun a ruah awk hngalh lo ah khin a lehmi hna cu; “Chin party mee pek lo cu, ‘Nan Lo Ding’ tinak a si tiah a ti hna. Cucaah, min hi a phunphun in sullam fianter khawh a si. Nain a satu nihcun sullam ngeite le hrihhram ngeite in a sak. Tutan 2020 thimnak Chinram zong ah Chinmi nih Chin party mee pek ahcun ‘Nan Lo Ding’ ti si loin Chin party ‘Nan Lal Ding” ti dawh te khi a si ve. A ruang cu Bualpi khua le Hakha khuapi ah inn sakmi JCB thehternak in le mizapi mitthli tlakternak rian an tuan le pohmah 261 an remh duh lo caah.\nCNLD, SNLD le NLD Hi Zeidah An Si?\nChinmi nih CNLD, Shanmi nih SNLD kan i ti. Cu nihcun Chin miphun le Shan miphun nih ngeihmi NLD a si ti khi a sawh duh. Mon National Party, Rakhine National Party tiah min an i sak i National nihkhin a sawh duhmi a hmailei biafang nih fiangte in a langhter. Cu ve bantuk in Kawl miphun nih a surlu an tlaihmi asiloah Suu Kyi nih a hruaimi NLD timi khi tah zeibantuk NLD dah a si ve hnga? Nan Lal Ding le Nan Lo Ding timi NLD cu a si hrawh lai lo dah! Hihi NLD puanzar phen ah aa thupmi policy a si.\n‘N’ timi National nihkhin tlangcungmi vialte huap dih sehlaw cu, anmah party lawng nih ramkomh cozah ser le uknak tlaih khi zeitik hmanh ah an i tim lai lo. Kawlrawn ah hechet tiah an i zuam lai i tlangcung savo asiloah covo a simi thutdan 207 hi an kan cuh ti hnga lo. Atu cu Kawl miphun nih tlangcung miphun le ram ciacia ah ramkhel thutdan ramri an kan det. Atu cu Rawn savo thutdan 291 pin ah tlangram savo 207 zong “mi kut in rul tlaih” timi policy hmang in an kan chuh.\nCun, zapi huap in tuahmi a si taktak ahcun tlangcung miphun kha party policy suaitu le rampi policy suaitu ah an chiah hna pin ah Central Committee (Bahu) ah hmunhma an pek cio dih fawn rih hna lai. Asinain, atu cu party policy suainak ah tlangcung miphun (Chin miphun) an i tel lo pin ah tlangcung mi duhmi policy zong an telh in an suai chih lo caah tlangcung miphun zapi huap in dirhmi le suaimi party a si hrimhrim lo tiah raltha te in chim khawh a si. Cucaah, NLD timi biafang puanzar pheng ah aa thupmi biafang a um ko. Cu biafang cu ‘E’ (Ethnics) zong a si lo, ‘B’ a si. Cucaah, B cu zeidah a si hnga?\nAa Thupmi Cafang ‘B’ Hi Zeidah A Si?\nKa ngakchiat lio, sianginn ah Laica kan rak cawnmi cu; A- Aungsan lamhruaitu, B- Bible ca rel lengmang ti khi a rak si (atu ahcun an thlen cang). Bochok Aung San le Daw Aung San Suu Kyi cu an i then kho lo. Aung San Suu Kyi le NLD cu an i then kho ve lo. Asi ahcun NLD timi puanzar phen ah aa thupmi biafang hi ‘B-Bible ca rel lengmang’ ti cu a si hnga maw? Si hrimhrim hlah, Central Committee upa tam deuh le Daw Aung San Suu Kyi cu Khrihfa an si lo, Buddhist an si. A si ahcun ‘B’ cu zeidah a si kun hnga? ‘B’ biafang cu ‘Burmanization asiloah Burmaism’ a si. Burmanization nih zeibantuk policy dah a ngeih? Policy tampi a ngeihmi chung in tlawmpal van zohti hna usih.\nBurmanization Cu Zeidah A Si?\nBurmanization asiloah Burmanism cu; “Tlangcung miphun vialte Kawl ah canter dih, Buddhist biaknak ah canter dih, Kawl nunphung pakhat ah hrawmter dih” hi an si. Dr. Lian Hmung Sakhong nih, “Burmanization timi Kawl-ah-canter-dih-ding-policy le Buddhinization timi Buddhist-ah-canter-dih-ding timi lungput cu U Nu chan in aa thawkmi a si, Ne Win le ralkap chan in aa thawk sawhsawh menmi a si lo” tiah a chim.\nPhundang cun, “Burmanism cu miphunpi dawpdolhnak policy” a si. Burma ramchung ah Kawl miphun telh in miphun tampi kan um, Burmese zong khi miphun (ethnic) pakhat an si ve. Cucaah, Burma ram tuanbia le cozah uknak a dotdot zoh tikah mi tam u a simi Kawl miphun nih a dang tlangcung miphun vialte khuhchilh le dawpdolh khawhnak ding policy phunkip an tuah.\nA dongtakhawt ahcun 2008 phunghrampi tiang in an telh. Mi tambik le miphunpi a simi Kawl miphun nih dirhmi USDP, NLD tibantuk party pakhat nih ramkomh cozah ser lengmang le anmah nih uknak le nawlngeihnak tlaih dih zungzal khi an i humhakmi le an i tinhmi policy a si, an lungput a si zungzal.\nDemocracy timi mi tamdeuh duhnak le hnatlaknak in tlangcung miphun kha tei le nawlngeihnak lakkanh lengmang vial ceo khi USDP le NLD nih an khelmi a si. Tlangcung miphun zapi tlukruannak le a dikmi federal ramkomh sernak khi an khel taktakmi a si lo. Khel hna sehlaw cu tlangcung mi covo/thutdan 207 khi an kan chuh awk a si lo, ramkomh cozah sernak ah tlangcung miphun nih aa tluk te in covo le thutdan kan hmuh awk a si ve hnga. Pohmah 261 hna khi an kan remhpiak diam cang hna.\nBiaknak Le Milem Policy In\nBoyoke Aung San nih a zumh tukmi U Nu cu Kawlram Prime Minister a kai i, Democracy phungning in 1961 ah Buddhism biaknak cu Kawlram pumpi biaknak ah a ser. Kawlram ah a ummi miphun dihlak cu Kawlmi si ding in, dawpdolhnak ah biaknak a hman. VAILAMTUNG an kan hrawhpiaknak a sullam cu, kan biaknak le kan miphun tlau seh, rawk seh, Kawl ah cang dih hna seh ti khi a si ko. Miphun cihmihnak policy an tuah, cucu a luancia caan Rakhine buainak le Rohingya kong ah fiangte in hmuh khawh a si.\nAtu NLD cozah kai hnu zong ah Aung San MILEM ser le rampi tangka ah Aung San milem cuanter hi Kawl miphun dawpdolhnak caah Daw Aung San Suu Kyi (NLD party) nih a thok. Hihi hmurka le ca in chim le tial lomi aa thupmi policy cu a si.\nRam ngeitu, ram hrinfa hna biakhiahnak in asi lo, cunglei policy chakrenghnak in hramhram in nawlbia kha chan a dotdot in a hung ra tawn. Cu miphun hna avoi 1nk an pennak rampi (Bamar Empire) dirhtu Siangpahrang cu Anawrahtha (r. 1044-1077) asi. Kawlmi an tuanbia cu amah hin aa thawk. Mon pennak le khualipi Thaton cu a tuk i a lak. Biaknak Buddhism cu fakpi in a nunter i Pura tor le cheng kha a hnuai colh. Cucu nihin ni tiang party pakhat in rampi cozah ser le hruai aa timi asiloah aa-naa-sin dictator (USDP, NLD) pawl nih an kalpimi an lungput policy a si zungzal. Hihi Tlangcung miphun kan i fian i miphun dawtnak lungput ngeih kan herh.\nMiphunpi dawpdolhnak asiloah Burmaism ahhin, “Chunglei Ral le Lenglei Ral” tiah phunhnih a um. Laimi nih kan i bochanmi le kan upatmi tleicia kan pa Rev. Dr. Sang Awr nih, “Chunglei ral nih a cak chinchin. Lenglei ral nih a kan deet chinchin. Thlitu a hrannak lei paoh ah maw kan tluk lai. A fawilannak paoh in dah kan ruah lai. Ka miphun a va tlau te zongah ‘zei ti awk tha’ kan ti lai maw”? tiah a kan liamtak lai te-ah bia a kan hal ta ve. Miphun lian le miphun ngan hna pennak le uknak tangah a ningpi in kan miphun a um rih tikah kan dirhmun zohin a mitku a thaw kho deuh hrim ve rua lo, “Laimi upa khuaruat kho deuh vialte ruahnak chuah cio dingin kan sawm hna” tiah sawmnak bia in a donghter (Salai Van Lian Thang tialmi Our Bamar, Their Barma cabia cherhchan in).\n“Kan miphun caah tih a nungmi ral a phunphun kan tong cuahmah…miphun dawpdolhnak, biaknak pakhat tangah hramhram lo in khumhchihnak, temtawnnak phunphun hna le uknak pakhat tangah hramhram loin um ternak kan tong cuahmah. Kan ram thilsining ruangah kan miphun hawi tampi hna cu ramlengah kan chuak hna. Abiapi bikmi tu cu hmailei kan ram le kan miphun caah zei tindah khua kan ruah i khua kan khan ti hna lai ti tu hi a si” tiah Rev. Dr. Sang Awr nih a thih lai ah a chim (Salai Za Uk Ling tialmi “Thlachiatruah” cabia cherhchan in).\nTlangcung (Chin) miphun nih Kawl miphun dawpdolhnak a simi chunglei le lenglei ral policy he kan i venhim khawhnak ding ah 2020 cu mah ke te in dir caan le mah le mah i bochan caan a si cang. Chin miphun pengkhat le pengkhat a kan raltertu, a kan huattertu, a kan thencheutertu, mah le mah i bochan lonak le i zumhngam lonak a kan ngeihtertu “Rungrul Sivai” hi kanmah Chin miphun lila kan si lo, a hrampi taktak cu Kawl Miphun Dawpdolhnak (Burmanization_USDP, NLD) Policy ruang ah a rak si. Kan khuaruahnak le kan lungput vialte chan tampi an rak kan tawlmi kha kan i hngalh lo ruang ah miphun dang upatnak, zohsannak le bochannak lungput tiang a kan ngeihter phahnak hi a si.\nCucaah, Burmanism policy in USDP le NLD nih tlangcung miphun an kan dawpdolh i kan savo buarpiak in tlangmi lila kha “Tanbo le Namtong” hriamnam ah an kan hman. Hihi miphunpi nih uknak an tlaih khawhnak ding ah tlangmi cu USDP le NLD nih lovahnak Namtong ceo men ah hmanmi le chakrenghmi kan si kha i fiang cang usih. NLD cu democracy caah cun an tha ko nain federal ramkomh le mahte khuakhan lairelnak lamthluan zawhnak ahcun tlangmi nih lamhruang vahpiak in tanrualti a herh. Cuti tlukrual te in tanrualti a si ahcun “Ramkomh Cozah” timi a sullam taktak zong a lang kho lai.\nCucaah, atu thawk in Chinmi kan zapi te in Chin miphun dawtnak lungput ah pianthar caan a cu cang. 2020- Chinram thimnak hi, “miphun ah kan pianthar kum, miphun ah kan i thanghphawh kum le miphun ah kan i hlauh kum” si hraam cang seh.\nPrevious ‘Justice delayed is justice denied’: 676 Innhmun Kong Buaibaimi Zohthannak\nNext 2020 Kawlram Thimnak: Tlangcungmi party teinak hmuh a herh


Minung Nunnak A Sullam Hi Zei Dah A Si?\nBia halnak: "Minung Nunnak A Sullam Hi Zei Dah A Si?"\nBia lehnak: Minung nunnak a sullam hi zeidah a si? Zeitin dah nunnak ah hin hlawhtlinnak, diriamhnak, sullam a ngeimi nunnak kan hmuh khawh lai? Zeitin dah minung kan nunnak ah min `hatnak ti bantuk kan hmuh khawh lai? Mi tampi nih hi bia halnak hna hi an nunnak ah an ruah zungzalmi hna an si. A luan cia an nunnak an zoh `han tikah zei ruang ah dah kha bantuk thil kha kan rak ton, zei ruang ah dah ka nunnak ah hin hnangamnak a um khawh hnga lo, zei ruang ah dah chawva lei in kan za ko nain kan nunnak ah lawmhnak hi a um khawh lo an ti cio hna. Tlik zuamnak ah a minthang ngaimi pa bia an rak hal i a lehmi hna cu, “Hlawhtlinnak sang bik hmun zong ah zei hmanh a um hlei lo timi hi mi pakhatkhat nih an rak ka chimh lo cu a poi tuk,” tiah a rak ti hna. A ruang cu hi pa hi minthang taktak ah aa chuah nain a chawva le a rumnak nih a nun an nuamhter deuh hlei lo. Aa ruahning bantuk in a hlawhtlinnak nih an rak lawmhter kho lo. Cu bantuk in chawva, hlawhtlinnak le rumnak an kawl hna i nunnak ah lawmhtertu an si lo zia kha minung nunnak tampi ah kan hmuh hna.\nPhungchimtu nih a chim, “Nunnak hi sullam ngei lo a si! sullam ngei lo a si!... sullam ngei lo taktak a si! zeihmanh hi sullam ngei lo an si,” a ti (Phungchimtu 1: 2). Phungchimtu a `ialtu Siangpahrang Solomon hi rel cawklo in rumnak a ngeimi a si. Amah chan lio a si ah, kanmah chan a si zong ah Solomon bantuk in a fimmi an um lo. A `ha bikmi zu le ti rawl ei cawklo in a ngei i nuamhnak a phunphun a ngei mi pa a si. A chimmi cu kan thinlung nih tuah a duhmi paoh cu ka tuah dih a ti. Asinain, “Pathian lo cun nunnak zong hi sullam ngei lo a si,” a ti. Zei ca ah dah nunnak hi sullam a ngeih lo? Pathian nih hin minung hi a ser sawhsawhmi kan si lo. Solomon nih a chimmi cu, “Pathian nih minung thinlung chung ah a hmun zungzalmi thil a chiah,” a ti (Phungchimtu 3: 11). Cucaah Pathian le minung hi pehtlaihnak an ngeih lo ahcun minung nunnak cu sullam ngei lo a si.\nNun nuamhnak taktak hi Jesuh Khrih kan zumhnak lawng in kan hmuhmi a si lo. Nun nuamhnak kan hmuh aa thawknak cu Jesuh Khrih kan zumh i kan zulh ah khin a si. Toidornak nun kan ngeih, thlacam nun kan ngeih, Bible kan relnak, a kong kan cawnnak ti bantuk in caan kan pek deuhdeuh ah hin nun nuamhnak hi kan hngalh kho deuhdeuh. Jesuh Khrih nih a chimmi cu, “Rethei le thilrit mi vialte hna, ka sin ah ra tuah u, dinhnak kan pek hna lai. Ka seihnam kha i bei u, kei cu nunnem le mitoidor ka si caah ka nawl hi i cawn ve u; cun dinhnak kha nan hmuh lai. Ka seihnam cu a bei a nuam i ka thil cu a zaang,” tiah a ti (Mathew 11: 28-30). “Nun duhdim an ngeih nakhnga ka ra,” tiah a ti (John 10: 10b). Cun Jesuh nih a zultu cu a thawh hna i, “Aho hmanh nih zulh nan ka duh ahcun, nanmah le nanmah nan i philh i nan vailamtahnak nan i put i nan ka zulh a herh. Zei ca ah tiah aho hmanh, mah nunnak humhak a duhmi cu a nunnak kha a sung lai i keimah ruang ah a nunnak a sungmi cu a nunnak a hmumi a si lai,” a ti (Matthew 16: 24-25). Salm ca`ialtu nih a chimmi cu, “Pathian ah hin i lawm zungzal law na saduhtahhnak cu an pek ko lai,” a ti (Salm 37: 4).\nBible nih a kan cawnpiakmi vialte ah hin duhthimnak kan ngei. Kanmah duhning in kan nunnak hi kan hruai khawh i hnangamnak ngei loin kan um peng kho, asiloah Pathian hi kan kawl i amah kan zulh ahcun nun nuamhnak kan ngei kho lai. Pathian nih a kan duhpiakmi cu amah he i pehtlaihnak hi a kan duhpiak i nun nuamhnak in nung hna seh ti hi Pathian nih cun a kan duhpiakmi a si. Khrihfa kan nunnak hi puai nganpi zohnak bantuk a si. A man a fakmi `hutnak ticket cawk i naite ah `hut le a man niammi ticket cawk i a hlatnak ah khin va `hut bantuk a si. Naite ah a `humi cu rem tein an zoh khawh pin ah fiang tein an hmuh khawh i an i nuam, asinain a hlatnak ah a `humi hna cu rem tein an hmuh khawh lo pin an hmuhmi a fiang lo lo i re a thei khun. Cu bantuk in Pathian hi naite in pehtlaihnak kan ngeih ahcun kan nun hi a nuam hrimhrim ko lai. Pathian nih nun nuamhnak kan ngeih khawhnak ding ah a kan sawm lengmang, cucaah kan duhmi hmuh kan duh ahcun Pathian hi kan nunnak ah a biapi bikmi ah kan chiah awk a si. Lam dang a um lo!


Norway ah Chin Relief Committee Dirh asi Cang – Chin Community in Norway\nAugust 16, 2015 ccn 0 Comments\nCRCN dirh lio ah a kai kho meeting upa pawl. (Photo: Mang Chum/CCN)\nChin state ah kokek harnak a tong cuahmahmi mipi hna, a rawkmi inn le lo, fing le tlang ser tthannak caah bawm chantu pakhat asi ve tiah ruat in Norway zongah Chin Relief Committee Norway (CRCN) cu, August 15, 2015 ah dirh asi cang.\nMeeting cu Norway ram huap Chinmi buu aiawh in upa 12 an kai kho i, zinglei 11:00 in 14:00 tiang, Sandnes, Immanuel Baptist Church (IBC) ah an tuah.\n«Tu bantukin kokek harnak caah Norway Chin mipi kan cawlcangh hi a voi 3nak asi cang; a voikhatnak cu Chin state ah Mautam kan ton lio ah asi i, a pahnihnak cu Kachin kan unau le hna nih fak piin harnak an rak ton lio kha asi, tutan hi avoi thumnak in ka thei.» tiah Meeting kai vemi le CCN advisor a ttuan liomi Pastor Pum Za Chin nih a chim. Cun a peh rih,\n«Tutan cu voidang he ai dang, kan tonmi thil a faak, kanmah miphun chung a laifang bakah an kan tlung hnawhmi asi caah thazaang kan chuah deuh a herh ko.»\nNorway Sianghleirun buu lei aiawh in a kai vemi ve tu kum in Political Science and Leadership in Master a tuahmi Tial Kio Thang nih cun,\n«Norway Chinmi ka um chung kum 10 ah keimah caah le hmuhnak ahcun tutan kan meeting hi abiapi bik le sullam angei bik meeting pakhat asi. Aruangcu, tu bantukin Norway huapin a dirmi Chinmi buu vialte kan i ton ka thei bal rih lo, cucaah kan meeting hi sullam a ngei hrim, ka lung zong tho, thazaang zong ka ngah ngai» ati.\nHi Committee hi minung 15 in sermi committee asi i, Norway ram ah ram huapin a dirmi Chin organisation; CCN, NCCF, NCCYF, CSUN le CNF upa pawl telh in dirhmi committee asi.\nCommittee nih ai tinhmi hna cu, meeting record ningin, a tanglei bantukin asi.\nChin state kokek harnak a tongmi hna bawmtu asi lai.\nKokek bawmhnak kongah Norway cozah, NGOs le buu dangdang hna he pehtlainak, biachimtu le fundtu asi lai.\nChin state ah harnak tongmi hna kong information khawmtu le thil sining Norway ah chim fiangtu asi lai.\nRam dangdang Chin Relief Committees le kokek bawmtu buu dangdang hna he pehtlaihnak le rianttuan ttinak a ngei lai.\nNorway Chinmi le miphun dangdang sinah Chin state kokek ral kong fianternak le thawngthanhnak a tuah lai.\nCRCN dirh lio i a ra khomi upa hna (Photo: Mang Chum/CCN)\nMeeting kai khomi chungin, committe rianttuan cawlcangh khawhnak caah, phaisa chuahnak zong an ngei. Meeting kaimi minung 11 nih Norway kroner 5500 Kr an chuah i Committee rianttuannak caah hman asi lai tiah thawng theih asi.\nPu Sang Cung Lian, CCN President nih,\n« Meeting hmunhma an kan onhtu, IBC krihfa buu upa hna, abikin Chairman Pu Tin Ceu cungah siseh, Pastor Ceu Mang cungah siseh kan i lawm hringhran, anmah mipum hrim zong in meeting an rak kai khawh caah tthazaang a um khun, kan i lawm taktak, Pathian nih thlachuah pe ko hna seh», tiah lunglawmhnak a langhter.\nCRCN rian hi thla 6 chung caan khiah asi i, a kalpitu dingah thimmi hna cu, a tanglei bantukin thim an si.\n1. Chairman- Peter Sang Lian Thang [CCN Secretary, Mob +47 454 86016]\n2. Vice Chairman- Rev. Peter Ngaidam [NCCF Chairman, Mob +47 400 37 857]\n3. Secretary- Salai Cung Cem Bik [NCCYF Chairman, Mob: + 47 41851 562 ]\n4. Assistant Secretary- Hlawn Tin Iang [NCSU Secretary, Mob: + 47 93880138]\n5. Treasurer- Sang Cung Lian [CCN President, Mob: +47 902 68 397]\nChin Relief Committee Norway (CRCN) Facebook Page.\nPrevious Previous post: Prislapp på flommen i Myanmar: 99 liv og flere hundre millioner dollar\nNext Next post: Zuatmi caw 92 rawl pek loin a thattu cu thla 4 thong an peek cang


US Khrihfa Mi Caah Thawngchia : Nevada State Cozah Nih Casino Le Night Club Vialte Cu 50% Onnak Nawl An Pek – Chuncha News\nNevada State I, Las Vegas khuapi cu US ah Sadom le kamawrah khua, Sin City ti zonga ah a minthang mi a si. Casino le nigh club phunphun an tuahnak khua a si. Nevada State cozah nih Casino le Night Club vialte cu 50% onnak nawl an pek hna nain khrihfa biakinn tu cu onnak nawl an pek duh hna lo caah Calvary Church nih state cozah cu taza a cuai i, Supreme court an phan. Supreme Court nih ninga ni ah biachahnak an tuah I, Calvary church cu 4-5 in sunghnak an pek hna.\nSupreme Court Chief Justice John Robert nih Liberal lei ah thimfung a tlak caah atu bantuk in khrihfa hna nih sunghnak an hmuhm ia si. John Robert hi a sangbik biaceihtu a si caah thimfung a tluk ahcun amah nih biachahnak a tuah. Conservative ngai a si nain nai hrawng cu liberal lei ah thimfung a thlak pah lengmang caah khirhfa pawl an lung an rawk ngaingai. President Donald Trump nih novemer thimnak ah teinak a co than ahcun Supreme court ah hmunhma pahnih a lawng kho. Mah a lawngmi ah Trump nih conservative judge a chiah khawh ahcun khirhfa hna nih teinak an co khawh peng cang lai.catial tu Salai Lairamthang.\nThawngpang dang<< Lai pasal an ropui hringhran ko. Mino lio ah miphun dawtnak thisa in zuamnak a cuh ngammi hna hi upat an tlak hrim ko. Bawipa nih anmah le pahrang cioah Chin miphun caah lam kan hruai piak hna sehlaw an saduhthah bang a tling i, teinak zong hmuh hram hna seh, an fimthiamnak cu Miphun caah raltha in thanem santlaihmi si hram ko seh. Mah bantuk kan thlah mi hi anmah le anmah i zuam cawh phun in kan thlah duhmi a si lo, mino te nih an i timhmi upat kan peknak hna a si. Atang hi Salai ngunzakam thang nih atial mi kan lak mi a si.\n2020 a phan cang . LMZ in kan mah le kan mah ii seh than ding kan si than, Miphun caah atha bik policy in a Khan hruai tu candidate cu thim fung pek nan si te lai, Salai Van Bawi Lian , Salai Do khar le Salai Lungthli Tum nan ral thatnak ,miphun dawtnak thinlung nan ngei mi cung ah upat kan pek hna . nan tei pek ,tei Lo pek, Kan mino thinlung catlap ah nan min tial in a um cang. Teinak cu Bawipa nawl si te ko seh ! Dr . Hmuh Thang , MP Ni Sui Lian le Saya Hmun Rung zong upat nak kan pek hna . Kan Miphun nih bochan mi nan si, Nan zapi upat nak he.. Catialtu: Salai Ngunzakam thang.\nFimcawnnak ah India college tha bik a si vemi Loyola College in bachelor ‘first class’ ka dih, ka chunmang a simi England zong ah MBA ka dih fawn. Pumpak rumnak chawva zong ka kawl than i ka tinhmi dirhmun cu ka phan cang. Atu hi ram le miphun caah ka sining dihlak ka pek caan a si cang tiah ka ruah. Ram le miphun caah saduhthah tampi ka ngei ve, nain ka saduhthah tlinter ding ah midang rinh awk an tha lo timi fiang tein ka theih. Hi ruang ah keimah pumpak hrimhrim luh ka tim hi a si. Independent in ka luh lai caah MP ka tlin ahcun vuanci le CM tibantuk cu tutan ah ka ngah lai lo a fiang. Nain, MP pakhat dirhmun in ka si khawh tawk Chin miphun dihlak caah riantuan kaa zuam lai. Khuate ka kal tik zong ah ka tuah khawh ding lawnglawng bia ka kamh hna lai.


CDF Hakha nih dalan kong ah an sermi zulhphung biapi tukmi pakhat cu a um. – The Cherry Par\nCDF Hakha nih dalan kong ah an sermi zulhphung biapi tukmi pakhat cu a um.\nDecember 13, 2021 Cherry News\nPu Mang Cin thahnak Kongah CDF Hakha nan palh sual caah ngaihthiam hal hram ko u\nHakha CDF nih Pu Mang Cin (Hakha Khuathar) an thahnak kong ah a chungkhar sin fianternak an tuahmi cakuat ka rel, anmah CDF Hakha lila nih ‘dalan a si tiah fehternak fiang kan tuah kho lo’ nain dalan a si ko tiah kan zumh caah kan thah tiah an cakuat ah cun an tial.\nCDF Hakha nih dalan kong ah an sermi zulhphung biapi tukmi pakhat cu a um. Cucu, dalan tiah ruahmi an um caan ah thah ding le thah lo ding cu CDF Hakha Council bupi nih bia an ceih hmasa lai i an biachah ning in action lak ding timi hi asi. Nain, Pu Mang Cin cu Council biaceihnak um loin miphun ralkap cheukhat nih an thah.\nCDF Hakha fianternak zoh tikah Pu Mang Cin hi CDF caah imminent threat (emergency ral) a sinak le emergency rianrang tuk in thah a herhnak aruang pakhat hmanh an langhter kho lo. Nain, meithal zong a ngei lomi, inn ah a nupi le a fale he a it komi kha tlaih i tim loin meithal tu in an kah that.\nGeneva Conventions hnatlaknak ah cun ral a simi hmanh kha meithal an chiah hnu ah cun kutthlak a ngah ti lo, tha tein zohkenh in ral a dih tikah thlah than ding an si. Pu Mang Cin cu civil sawhsawh a si, fawi tein tlaih khawh ding a si komi minung kha meithal in thah colh cu international law (Geneva hnatlaknak) zong buar asi hlei ah war crime zong tuah chih tinak a si.\nCucaah, Pu Mang Cin nan thahmi cu nanmah lila nih nan sermi CDF Hakha zulhphung le international upadi he ai kalh caah tuanvo ngeitu nih Pu Mang Cin chungkhar le Pathian sin ah ngaihthiam hal hram ko u. Pathian dantat kan ton nak hnga lo.\n‘Vainam in mi a thattu cu amah lila kha vainam in a thi ve lai’ tiah Jesuh nih Mathew 26:52 ah a chim. Kan palhnak i theih in sual ngaihthiam kan hal a herh, ngaihthiam ding ah Pathian le Pu Mang Cin chungkhar timhcia an um zungzal ko. Credit: Salai Lungthli Tum\nPu Mang Cin, Hakha Khuathar Thihnak Kong Ah A Chungkhar Nih Cathanh An Chuah! Kan rel kho lo, a fianglo a timi nan um pah caah fawite rel khawh dingin kan vun remh. JUSTICE FOR PU MANG CIN.\nHakha Khuathar sang ah chungkhar he a um liomi, Pu Mang Cin cu November 10, 2021, 5:30pm hrawngah CDF Hakha minin amah inn teah meithal kahnak in thah a tong. Hi thihnak hi biahram fek umlo mi le lungrumhnak men ruangah kutthlaknak in achuak mi asi. Amah hi Payan rianthiammi, contractor rian tuanmi, Hakha chuah taak lo in khua ahngak i, chiattonni ah zaanghleicawi in thlan siam tawntu le ahngakchiat tein ‘Pa’ can ah a dir mi chungkhar zohkhenhtu bik asi.\nA nupi le fa (5), Kum-17, Kum-16, Kum-11 le Kum-1.6 (faphir), a nu le achuahpi anau le (6) a kal taak hna.\nHi cathanhnak hi, mi pakhatkhat cungah fahnak pek le mualphoh duh ruangah a si lo. Ttha tein hlathlainak tuah asi hnu ah voi (3) tiang CDF Hakha sinah capeknak, upa hna thlahin tonbiaruahnak ngeih dingin hal lengmang asi nain zei relpiaklo asi. Hi dothlennak hi amuichiatter zong duhmi asi lo, asinain chungkhar hna nih kan ton bantukin midang zong nih an ton ve lo nak ding caah Statement a hung chuahnak hi a si.\nPu Mang Cin hi ‘Dalan (ral sin thawngpetu)’ asi timi lungrumhnak an ngeih caah a nunnak an laaknak hi asi. ‘Ahosin ah dah thawng a pek, zei kong dah a pek, amah ruangah tah ahotal tlaihkhih a tong mi an um bal maw? Afekmi tehte mithmutu le a dirkamh ngam mi tah an um maw? Amah ruangah CDF cawlcanghnak a rawk bal maw? Laimi harsatnak atong mi an um bal maw? thah awktlak in sualnak atuahmi a um maw?’ ti biahalnak balte lainawngtu hna nih ‘biahram fek’ chim khawhmi an ngei lo. ‘Ruahdamhnak, lungrumhnak le mi nih an ti ko’ ti le ‘aanaatinghlan’ i a rak si mi chirhchanh lawngin tuanvo ngeitu hna nih bialehnak an tuah khawh.\nHi thihnak kong hi, CDF Khuathar nih an theihpi mi asi lo. CDF Hakha council zongah bia an ceih ballo, an hruaitu upa tampi nih an theihpi mi zong asi lo. November 6 ah Dalan kong tuanvo ngeitu nih ‘Laimi chungah dalan ttuan kho ding an um lo’ tiah achim hnu ni 4 nak, November 10 ah acang mi zong asi. Cucaah, CDF Hakha tuanvo ngeitu minung pakhathnih biakhiahnak, ttha tein tuaktannak umlo, le lungfim lo bu khuakhannak in achuakmi a si kho tiah zumh asi.\nLainawngtu hna chimmi cu: (Cahangsen=CDF Hakha; atang=Bialehnak)\nPu Mang Cin hi, ‘Dalan asi tiah fehternak fiang tuah khawh asi lo nain, asen list ah April thla ah a um’ tiah an ti. (May thla ah a dirmi bu nih, ‘zeitikah a sen list ah ‘an rak umter, zei atuahmi ruangah’ timi an chim kho lo, fehternak zong an tuah khawhlo mi kong asi).\n‘Kan cawlcanghnak a phuang tawntu tiah zumhmi’ tiah an chim tthan. (CDF Hakha cawlcanghnak kong ah aleng minung asi mi Pu Mang Cin nih achung rianttuannak zeihmanh a theih ding mi a umlo. CDF Hakha cawlcanghnak kong ‘a phuanmi bia’ set zong an chim kholo. Lungrumh sawhnak men asi).\nPu Mang Cin hi ‘Dalan list’ ah an chiahnak a ruang hna an chimmi cu: 1. ‘Ralhrang hna he an ikom’. (Pu Mang Cin hi contractor attuan mi le golf atu tawn mi asi. Golf a tu mi Ralbawi- 2 hna le upa tampi he zong an ikom ko. A hawikom ralbawi pa-2 hna cu ‘aana ting’ hlan, 2020 kum ah khuadang ah an tthial diam cang mi an si).\n‘Rungtlang ah alutchuak leng mang’. (A rian kong he pehtlai in 2019, 2020 hlanah Rungtlang ah a rak umkal bal ko. An puhnak he pehtlaihnak an ngei lo. February 2021 hnu ah Rungtlang ah a kal ballo). ‘Ralhrang nih an tlaih lio, sakhan ah midang hrem an ton lio zongah, anih cu zeihmanh an tuah lo’ (Ralhrang nih tlaihmi chungin hremmi le hrem lo mi zong an um ve ko. Amah thengte hremlo ruang ah hramhramin dalan puhduh ahcun apuhtu nawl asi ko)\n‘A nupi CDM tuah lo lawng siloin an fale zong GTI rian an luhter hna’. (A nupi hi CDM cu a tuah tak lo. Zung tu cu a kai ti lo. An fale GTI rianlutmi an um lo. 2019 le 2020 hlanah an chungkhat hna security le cleaning ttuan dingin GTI ah rian an rak hal lio ah a rak bomh, a rak zulh bal hna).\n‘Mizapi zong a konglam kan hal tikah dalan asi ko tiah an kan leh’ (Zei bantuk a tuahmi ruangah dah ‘dalan’ asi tiah an ti? ti mi biahalnak an chim khawh mi a um lo). ‘Cu bantuk pawl ruang ahcun kaa in April thla ah ralrin pek bal asi’. (April thla ah phone chonhnak in theihlo mi pakhat nih a nupi CDM tuahlonak ruang le biachim holhrel iralrin dingin’ ralrin cu an rak pek bal ko.\n‘SAC nih Khuathar caah an thimmi khuabawi zong amah hi asi kho’. (SAC thimmi khuathar khuabawi asi lo, a ttuan lo. Puhnak men asi). ‘Tlaihmi hna zong kan hal tikah dalan asi ko tiah an kan leh’ (Dalan an ti nak ah, ‘atuahmi, achimmi, a report mi hna’ le ‘tehte kong’ biahalnak tu cu an chim kho lo)\nPu Mang Cin sual an phawtnak le thih ding tlak tiang in an puhnak tahfung hna hi, Hakha khuanu/pa ah ruahmi tampi hi an luat kho ve hnga lo. Asinain, biahalnak sawh hmanh an tuah ngam hna lo. Pu Mang Cin tu cu biahram ngeilo mi, lungrumh purhdahnak men in awlzaang ngai in an thah ko mi hi ngaktah santlailo asinak an zohchuk, an namneh ruang le mi nunnak zei an rellonak alangnak asi. Cun, hi thihnak kongah ‘Palhnak a um lo’ tiin CDF Hakha tuanvo ngeitu bialehnak asi.\nGeneva conventions common article (3)(1)(a) ah ‘Ral asi mi hmanh hriam achiah i, cawlcang lo tein a um ahcun thahnak, a mipum cungah harnak peknak nawl a um lo. Abikin hriamtlaimi nih hriam angeilomi mi pakhatkhat cungah zei bantuk thah le hremnak nawl hmanh a onh lo’. Pu Mang Cin thihnak hi hriamtlai lio mi bu nih civil mi cungah ‘Willful killing’ (duh ciammam tein thahnak) le ‘premediate killing’ (ruah ciamam tein thahnak) asi.\nCu bantuk thahnawnnak cu, Article (7)(1)(a) nih ‘crime against humanity’ ati i Article (8)(2)(a)(i) nih ‘war crime’ ati. Cucaah, Pu Mang Cin cung i kutthlaknak hi ‘crime against humanity’ le ‘war crime’ asi. United Nations Human Rights, Convention on the Non-Applicability of Statutory Limitations to War Crimes and Crimes against humanity, Article (2) ah, ‘War crimes le Crimes against humanity’ nawlbuartu hna ‘a huhphengtu, forhfialtu le cohlangtu’ bu, pumpak, cozah hna cu sualtuahtu hna he ‘sualphawt’ an si ve lai tiah ati.\nCucaah, Pu Mang Cin thihnak hi, ‘Nuhrin covo nawlbuarnak, Crime against humanity le War crime’ asi caah, Lainawngtu hna le lainawnnak ah aa pehtlaimi hna dihlak’ nih mawhphurhnak an ngei. Pu Mang Cin hi chambaunak le umtu nuncan thiamlo nak zong a ngei ve mi a si ko lai. Asinain, thah atonnak kong ah thihnaktlak in a sualnak le a palhnak a um hrim lo. Pathian tu nih dingthlu lairel hram ko seh. Pehtlaihnak: (Pu Thawng Hlei Mang, Chicago, USA).\n← Maw…Hakha, Chinram khuapi, na chung i a ummi, midam lo hna le, nuhmei pahmei hna!\nTulio Dothlennak ah Abiapi mi! →


Trump nih dan a kan tat hoi: US tlawn a duhmi $15,000 bak chiah hau cang lai – Onlinenungak\nUS a tlawng i a tang behmi an tam ruang ah December 24, 2020 thawk in Myanmar rammi US tlawn a duhmi poah nih aa-ma-khan caah bond US dollar $15,000 bak chiah chung a hau cang lai. Caan rikhiahmi chung a kir lomi poah cu $15,000 an sung beh lai, a kirmi cu pek than dih a si lai. Student visa in a kalmi cu bond chiah a hau lai lo.\nDantat a tongmi hi Myanmar lawng a si lo, a dang ram sifak 23 an i tel ve. Trump a policy a nun chung cu Laimi nih US um chungkhar tlawnkai a har deuh chin lengmang lai tinak a si. Salai Lungthli Tum\nCoronavirus Khamhnak Sii A Ser Tu Dr. Ugur Sahin Le Anupi Konglam Hi Relphu\nPlizer Covid-19 zawtnak khamhnak kakuaise a serhchuahtu hna cu siibawi Dr. Ugur Sahin le anupi an si. Plizer Covid-19 hi atu tiangah hmual a ngei bik le zumhawktlak bik Covid-19 kakuaise asi. Dr. Ugur Sahin hi Turkey ram chuah a rak si, anu nih kum 4 asi ah a pa riantuannak Germany ah a rak pempi hna. Dr. Ugur Sahin hi Muslim biaknak a biami asi. Hlan lio mipem pa nih hi tlukin vawlei cung a nawnnoktu Covid-19 kakuaise a serhchuah khawhmi cu mipem mithmai a cawisang taktak.\nHi siibawi pa le nupi nih an serchuahmi kakuaise cu 2020 dih hlan ah USA ah chunh thawk dingin CDC nih a tial. Aho pawl dah an chunh hmasa hna lai, siloah usapek an si lai timi cu an chim lo. Sihmanhsehlaw a fiangmi cu fawile bai ah zapizarang chunh khawh asi dawh in a um lo. Siibawi pawl, siisaymah pawl, ralkap, palik, tar, ngandamnak tha lo pawl chunh hmasa dawh an si. Hngakchia kum no hna pawl chunh le chunh lo ding cu hlethlainak tuah chap a hau rih men lai tiin CDC nih a tial.\nThe Food and Drug Administration nih a lungtlinpi bakin kakuaise phorh le phawtzam colh khawh dingin United vanlawng pawl cu tuni ah an zuang thawk cang ti asi. Kakuaise chunhnak biatak tein an tuah khawh hlan caan karlak cu hmaihuh ihuh, kut i tawl pah lengmang le mibu hrial rih kan hau ko lai. By – Salai Z T Lian


Joe Biden nih:A thar in minung a thim than cang hna’A linsa bak cang. – Lai Lungrawn Post\nBiden nih a Secretary of Defense caah hlan lio US ralkap General hlun Lloyd Austin a thim. Tutan Biden nih a cabinet minung a thimmi pawl zoh tikah lung a hmui i hna a ngam. Aruang cu US cu ahohmanh thleidannak um lo tein covo a pe mi le covo ngeihnak ram asi zia a vun lang than. America a lianngannak le a thawnnak cu thleidannak um lo tein, Judahmi, Minak, Asia mi, Vunraang le Latino ti um lo tein an thiamnak cio ning in covo a pek tikah vawleicung nih a tluk khawh lo nak asi. Laimi zong hi, Falam, Tedim le Hakha timi um hlah sehlaw, cun pengtlang le tang cuzah theng, timi pawl thinlung put zong hi kan thlau viar ve i an thiam ning hawih in covo kan pek ve hna ahcun kan thangcho tuk ve ko hnga lo maw?


USA ah zumlotu an ral bik cu President Trump a si; a ruang cu\nObama chan ah khrihfa tampi an hngawng a phettu hna le a thattu hna, ISIS ralhrang pawl cu President Donald Trump nawl peknak in US ralkap hna nih Iraq le Syria ram in an thio hna I, vawleicung ram tampi ah an i tthek dih.\nMi tampi an thah khawh hna. ISIS ralhrang an hruaitu, alu bik a simi, Abu Bakr al-Baghdadi zong a dupnak, Syria ram, Idlib Governorate khua I, lungkua chungah October, 26, 2019 ah an va thah. Cucaah middle east ah a ummi, Syria le Iraq ram ah a ummi khrihfa tampi hna nih President Donald Trump thawng in zalonnak le himnak an hmuh.\nPresident hlun Obama chan ahcun biaceih bawi tam deuh cu zum lotu le liberal pawl deuh an si. Cucaah Khrihfa le khrihfa a si lomi hna biaceihnak zung I an chuah tik liberal biaceihtu han nih Khrihfa a si lomi kha teinak an rak pek lengmang hna caah US khrihfa tampi cu President Obama cungah an lung a faak. An ngeih a chia.- Salai Lairamthang\nBe the first to comment on "USA ah zumlotu an ral bik cu President Trump a si; a ruang cu"


Haleluiah Amen: Pathian Nih Mindat Mipi Thihnak In A Khamh Hna Ning Hi A Mak Tuk E. – Chintanbo\nMin Aung Hliang hruaimi ralhrang nih Mindat mipi cu Bomb, tihnung ngai mi in an kah hna, a si nain Pathian nih a ven hna caah Kawl Ralkap kahmi Bomb cu a puak lo. A mak ngai mi cu Kawl ralhrang nih an kah mi Bomb cu Vawlei a cet mi lakah a pil i phuak kho loin a um hi asi.\nHi an kah mi Miakpi kuan hi puak sual sehlaw khua mi caah tihnung ngai in rawhralnak a chuak kho mi asi. Khua le mipi thi hna seh tiah an kah mi cu a si ko. A si nain Pathian vel khuaruah har ruang ah an kah mi Miakpi kuan cu a puak lo. Vawlei a cet nak, kua chung ah Miakpi kuanfang par cu a pil caah puak loin a rak um diam hi a si. Pathian a ttha tuk e


US ram Chinmi tamnak Indianapolis Boruak A Chia ( Video) - JM News\n🗣 Zahan Aug. 13, zanlei ah Chin Community of Indianapolis (CCI) nih naihrawng Indy i meithal kahnak a chuak pah lengmangmi kong he pehtlai in Emergency meeting an auh i Krifabu kip pastor le upa pawl minung 100 deng an chuak. Southport police 2 zong nih an telpi hna. Police nih zeidah an chim i zei kong dah an ceih.👇\n👨🏻✈ Southport chief police 2 nih upa pawl an chimhmi hna cu;\n✅ Meithal zuun 33 a firtu kha video record ningin cun Chin mino chung in an si ko ti zumh a si an ti. Firmi meithal hi zuun 6 cu police nih an tlaih khawh cang i meithal firmi a ngeitu minung 3 zong an tlaih chih hna an ti.\n✅ Meithal dawr an bauh hnu in meithal kahnak voi 6 a chuak cang i an kahmi hna hi Chin mino minung 4 an si an ti. A kaptu zong, kahmi zong gang bu i ai telmi an si kho men tiah an chim.\n✅ Chin mino minung 4 nih an i monghmi mawṭaw ah meithal zuun khat, zuun 33 firmi chung si lo in, meithal dang hmuh le tlaih a si tiah an chim.\n✅ Chin mino a lemsoi (recruit) tu hna gang bu phun 3; Asian Boyz, Southside Crips, le Vice Lords hi an um an ti. Nulepa nih fale tlonlen ning le an hawi komhmi hna ngiat le hngalh i zuam cio ding a biapi tuk tiah ralrinnak zong an pek hna ti a si.\nCredit- TheChinVoice sin in kan theih..\nHi a tang CCTV video hi July 27, zinglei 4:15am ah Indianapolis Laimi an tamnak Sang a thlanglei deuh Element Armament meithal dawr an fir lio si i\nMeithal sau zun 13, handgun 20 le silencer 2 an fir lio si..\nHi a firtu hna hi Video an zoh tik ah Asian le minak i komh in firmi si tiah an zum i hi meithal tlau mi chung hin traffic ruang ah motor dirtar mi hna kut ah zun tlawmpal an tleih mi hna nehbung zawh in hi dawr afir mi hna hi Chin mino si dawh bik in Police nih an zumh.


Pu Lalawmpuia Nih The Hakha Post Hi Nihin Ni Tiang Amiak Le Pawcawmnak Tiang Ngei KHo Ding In A Tuah Ti Uhsihlaw Kan Palh Lo – Lai Lungrawn Post\nSeptember 28, 2020 admin Chin News\nThe Hakha Post chung ah thil acang mi nih Laimi tampi ban tuk in, ka lung aka nuamh lo ter ngai ve. The Hakha Post cu Laimi nih kan i ngeih mi news media le print media ah pui tling cem le rinhcanh tlak cem in aho poh nih ruah mi asi. Cu tik ah atu ban tuk thil um hi cu a pawi ngai ngai. Laimi nih abik in Hakha, Than Tlang hrawng ah cun, pawcawm nak tlak in news media atuah kho tu zawng Tha Hakha Post hi nan si.\nAdirh tu le a ngei tu zawng asi mi, Editor in Chief thing Saya Lal Awmpuia nih hin, The Hakha Post hi ni hin ni amiak le pawcawm nak tiang ngei kho ding in a tuah ti uh sih law kan palh lai loh. Aruang cu tangkahram (capital) tampi ngeih ko zawng ah, zapi zaran nih tuah khawh mi asi loh. Hakha, Than Tlang ah tangka tampi a ngei mi tampi an rak um ko hna na in an tuah loh. Aruang tam pi lak ah, Print media le news media pawl in business kan tuah lai le kan miak lai ti ah zapi nih hmuh khawh asi lo pin ah, thiam nak ahau, theih hngalh nak a hau cu cu Saya Lal Awmpuia nih hin a ngeih mi asi.\nSaya Lal Awnpuia nih hin ca lei ( literature) lei le media le news lei hi atalen ban tuk bak in ai ngeih mi asi… Cuca ah, mah afim thiam nak le a idea kha, business case a tuah i, Tha Hakha Post nih materialise a tuah i, products in a zuar tik ah, nihin ni ah cun, abik in Lairam ah pui tling media bik ah hong i cang hi asi. A ngai ngai ti ah cun, Saya Lalawmpuia nih caholh lei le media lei afim thiam nak le abik in Laimi zapi nih kan hngalh bik mi catial ah ai tel tik ah, cu Laimi zapi nih kan hngalh nak le kan uar nak (publicity and reputation) hi ahram adirh tu tak tak cu asi, chim duh mi cu tangkahram (capital )nak hmanh in abia pi mi, zuar awk a tha mi ( trades and saleable) idea le skills tu kha arak si.\nTahchunnak ah, Graham Bell nih telephone aser tik ah paten tuah in a ho hmanh nih zuar piak nak awl an ngei loh, Facebook aser tu Mark Zuckerburg zawng cu thiam thiam, Apple aser tu le Smart phone aser tu Steve Jobs zawng cu thiam thiam, an idea kha zuar khawh awk tlak in an tuah i company lian pipi ah an cang. Tha Hakha Post ca ah cun, Graham Bell, Steve Jobs ban tuk asi mi idea arak ngei hma sa tu Lal Awmpuia cu nan thilh diam ko. Amawh loh teh, chief editor asi mi reporter hna ah cun, nan thumh.\nTha Hakha Post nan dik lonak cu, Saya Lal Awm pui Australia a tlawn tik ah, Covid19 ruang ah, tlung kho lo in ai tap kar ah can tha rak i lak riang mang in, thil nan tuah mi hi thil dik lo ngai asi. A tak tak ti ah cun, mipi nih uar awk nan tlak nak le zuar awktlak nan (reputation) hi, an in cawk duh lo le an in hman duh hna lo ah cun business hmanh ai run kho lai loh. Business le company ah cun a um kho mi asi ko na in, khual tlawn kar le harsat nak tawn kar hna i mah ban tuk thil rak thawk kha a pawi ngai. Arpi tap na sahngar ni na, Lai phungthluk nan hluan.\nNote: Hi cabia hi Andrew Hup nih The Hakha Post nih thawng fianternak an tuahmi capar chungah a comment mi a si i, mi zapi nih theih awktlak asi tiah kan ruah caah kan thil chihmi a si.


Hakha in Naga kalmi dam tein an phan cang… – DOH PHIT\nHakha in Naga kalmi dam tein an phan cang…\nMarch 5, 2019 admin THAWNGPANG 0\nNaga Hornbill Festival ah Lai paih hmuhsak ding in le zuamnak chungah lut ve dingin Laitlang lei in akal mi hna zong dam tein Naga an phan cang.\nNanphalong in mi an hngah lio\nAn khuallam cu hitihin asi, Hakha in Tamu ah an riak i, a thaizing Zingka teah Moreh lei ah an i thawh, Moreh in Naga lei in midongtu hna he an i ton hnu Nagaland lei kal cu an i thawh i, zan suimilam 10:30 pm India caan ah an va phan.\nMidongtu hna hi Naga NWA chungin Vice President nih a don hna, cun Naga khualipi Kohima an phak hnu ah NWA president nih lunglawm tein a don hna i, lunglawmhnak bia le thaizing cawlcangh ding ning kong a chim hna.\nCun Pu Ang Cung le Ptr Henry zong nih Naga umchung cawlcangh dingning kong zong caan tawi te chungah an chimh hna i thazaang pek nak zong an pek hna.\nNagaland lei kal an i thawhpah ah, Kawlram lei Immigration zunglei nih zulhphung zong tlawmpal an chimh hna hnu ah Naga lei kal cu an i thawh.\nIndia ram Moreh Check point pahnih nak ah, India ralkap nih an check hna i, passport ngeimi hohmanh an um lo caah le visa in a kal mi hohmanh an um lo caah kal an kham hna.\nCheckpoint 2 ah an hren lio hna asi\nMidongtu Naga lei upa hna nih an tawlrel than, i suimilam pahnihchung hrawng an hren hna hnu ah Biakamnak he Nagaland lei cu an kal than i, lampi ah zeidang harnak tongti loin Nagaland khualipi cu dam tein an phan.\nThaizing cu rak i ngeih cio ko ne uh..\nKohima an phakhnu hmanthlak asi, an hna cu a ngambak cang teh.\nZunthil le kal ah lung a um mi hna nih Beda(water hyacinth) in ithlop ningcang\nMintami Wutt Hmone Shwe Yi i aidawh nak cu zoh cim lo bak a si


Apoi tuk ee!! Sayamah cu fakpi in meithal in kah a si – Thechinlungnews\nApoi tuk ee!! Sayamah cu fakpi in meithal in kah a si\nTonzang peng sianginn sayamah pakhat meithal in an kah thah, Chin ramkulh Tonzang myone Tuivial Zang khuate ah primary sianginn cachim sayamah pakhat cu India ram Manipur rammi Kahte miphun pakhat nih meithal in a kah i a nunnak a liam tiah theih a si. Chin ramkulh Tonzang peng Tuivialzang khuate ah sianginn cachim tu sayamah rian a tuanmi Dim Lun Mang (kum 27 ) cu November 17, 2019 zan sml 9:30 hrawng ah Manipur Kahte miphun pakhat a simi Vinok Binok timi pa nih meithal in a kah i a nunnak a liam tiah an chim.\nPrimary Sianginn cachim tu sayamah Dim Lun Mang hi siangngakchia pahnih he an um. Manipur pa he hin a hlan ah buainak an rak ngei cang. Bia an rak i el bal cang. Zeibantuk dah an buai timi tu cu ka thei lo. Meithal in a kah i Kahte pa cu India ram lei ah a zam diam tiah Tuivialzang khuabawi pa nih a chim.\nTuivialzang khua hi Chin state le India ramri ah a ummi a si. Inn 14 hrawng an si. Tedim nu zong Kahte pa nih tampi an thit hna i lamnaih ngai in a ummi an si. Tuvialzang khua in Phalong pakhat hrawng hei kal ahcun India ram ah phanh colh a si. Sayamah Dim lUn Mang a ruak cu Khaikam sizung lei ah an kalpi. A mah cu Khaikam ah a ummi an si i Tuvialzang khuate ah Primary sianginn cachim rian a rak tuanmi a si. A poi tuk hringhran ee. Tantakmi chungkhar Pathian nih an ngaihchiatnak hnem ko hna seh.\nBe the first to comment on "Apoi tuk ee!! Sayamah cu fakpi in meithal in kah a si"


Palestine Cozah Ralkap Le palik Nih Israel Ralkap Pahnih An Khamh Hna - Ramleng Chinmi\nHomeThawngpangPalestine Cozah Ralkap Le palik Nih Israel Ralkap Pahnih An Khamh Hna\nPalestine Cozah Ralkap Le palik Nih Israel Ralkap Pahnih An Khamh Hna\nIsrael ralkap pahnih cu lam an i palh ruangah Palestine Jenin khua laicir bakah an va chuak, Israel ralkap pahnih hna cu nu pakhat le pa pakhat an si. An motor he Palestine khua chung i an va luh sual tikah Palestine pa pawl nih an chuah hnawh hna i lungin heh an cheh hna. An motor thlalang zong an khuai pat, Israel ralkap pahnih cu an ai, bawmh hal in an ttah buin an au. Palestine cozah ralkap nih an zuan hnawh hna i Israel ralkap pahnih cu an khamh manh hna tiah Palestine ralkap nawlngeitu nih an chim.\nPalestine ralkap le palik zakhat renglo nih Israel ralkap pahnih hna cu an rak chuah hnawh hna, Israel ralkap pahnih lungin a cheptu Palestine pawl cu heh tiah Palestine ralkap le palik nih cun an kham hna, an thlauh hna. Caan saunawn hnu ah Palestine pa pawl cu an dai i Palestine ralkap ralkap nih Israel ralkap pahnih hna cu an lak hna, cu hnuah Israel ralkap sakhan ah an va chiah tthan hna tiah The Jerusalem post nih a langhter.\nIsrael ralkap pahnih hna i an i citmi motor zong Israel ralkap sakhan ah kan va chiah tthan tiah Palestine ralkap pawl nih an chim. Israel ralkap pahnih hna cu fak lakin hliamhma an tuar, nu le bang cu a hmai hi thi lawngte a si. An meithal pahnih zong Palestine pa pawl nih an lak piak hna. Israel ralkap sakhan an phak pi hna hnu ah siizungah an pahnih tein an tlop hna tiah Israel ralkap leinih an chim.\nIsrael ralkap pahnih kan khamh hna a ruang cu ” zeibantuk minung an si hmenhah an thih ding hi kan duh lo, ralkap nunnak khamh cu kan rian a si. Cun mithah le lainawn cu pathian nih a kan thlauh mi a si. Israel ralkap pahnih hna hi lungchehnak in thi sual hna sehlaw a dammi Israel ralkap nih Palestine khua ah faktuk in buainak an chuah fawn lai. Cucaah Israel ralkap pahnih hna hi nung dam tein kan khamh hna nak a si tiah Palestine ralkap leinih an chim.\nIsrael ralkap lawn siloin Israel mipi zong lam an i palh i Palestine khuachungah an lut sual lengmang. Palestine cozah ralkap nih minung ceilak Israel ramchungah an rak chiah tthan cang hna. Kum 2017 January 1 in November 8, tiangah lam i palh sual in Palestine ramchungah a rak lutmi Israel rammi pawl hi minung 564 an si cang. An zatein Israel ramah kan chiah tthan tawnhna tiah Palestine ralkap nih an chim.


Kalay-Rihkhawdar Motor Lam A Chiat Caah Khualtlawng Mi An Tlawm – THE CHINLAND POST\nKalay-Rihkhawdar Motor Lam A Chiat Caah Khualtlawng Mi An Tlawm\nTCP– Thantlang[ 2018 September-10] Kalay in Chin ramkulh Rihkhawdar kar lak lam a chiat tuk caah khual tlawng mi an tlawm tuk tiah Pyi-aa-man motor gate lutlai pakhat nih a chim.\n“Motor pakhat ah aa cit mi minung 10 in 14 hrawng an i si peng nain tutan furpi chung lam chiat caah motor pakhat ah khualtlawng pathum/li lawng an si cang. Mah pin ah eidin tlawmpal an phurh chih mi lawng a si ko” tiah gate lutlai U Saw nih a chim.\nKalay-Rihkhawdar motor gate cu 2016 kum dih lei in rak hun a si nain fur caan ah cun lam a chiat caah minung le thilri phurh ding zong an har nak hi a si.\n“Kalay in Tedim kar cu a chia tuk ti lo, Tedim in Rihkhawdar kar lak cu motor a kai he a zuan lei he kan har dih. Tihnung zong a si, hi lam cu tha sehlaw meng(khan) 30 tluk lawng a si ko caah caan rau lo teah kan phan kho hnga” tiah thilphur motor mawng pakhat nih a chim.\nLam a chiat ruangah thilphur motor cheukhat cu an i din chung. Rihkhawdar lei ah a bikin Tuluk chuak eidin pawl le kuan thei hna hi Haimual-jeep in an phurh i an kal deuh nak a si. Rihkhawdar cu November-December thla hrawngah khualtlawng an tam khun. Atu lio ah Rihkhawdar in Kalay lei kal mi motor gate 13 an um i har lengmang in ni chiar te an kal peng tiah theih a si.\nPrevious FBA Zung Innpi A Thar In Sak An Timh\nNext Chin Ramkulh Chung Palek Riantuan Duhmi An Auh Hna Lai


UN: Bangladesh Ah Rohingya Ralzaam 700,000 Leng An Phan Cang\nInnpiRamdang ThawngpangUN: Bangladesh Ah Rohingya Ralzaam 700,000 Leng An Phan Cang\nSeptember 27, 2017 Salai Robert Ngun Sang Ramdang Thawngpang 0\nAugust thla thih lai in atu tiangah Myanmar in Bangladesh ah a zaammi Rohingya cu 480,000 an phan cang i zohkhenh awk ah an har hringhran cang tiah nizaan ahkhan UN lei in chimrel khotu Stephane Dujarric nih Xinhua thawngzamhnak ah a chim.\n“Office for the Coordination of Humanitarian Affiars (OCHA) nih August thla dih laite thawk in Bangladesh ah a zaammi Rohingya ralzaam cu 480,000 an phan cang tiah an chim”, tiah Stephane nih a chim.\nA thar in a phan mi hna he fonh ahcun Bangladesh ram ah Rohingya ralzaam a ummi hi 700,000 leng an si cang tiah a chim chih.\nUNHCR nih a thlahmi thil phur vanlawng pakhat zong Cawn Nihnihni zing ahkhan Dhaka ah a phan. Adang bawmhnak petu ding vanlawng pahnih zong a phan chap lai tiah Stephane nih a chim.\n“Bawmhnak cu pek i zuam lengmang a si ko nain a minung an tam tuk tikah bawmhchanh awk cawk lei khi an si lo. An phan tharmi hna tampi cu zohkhenh hau taktak khi an si hna”.\n“UNHCR le adang a tuanti hawi mi bawmchantu bu hna nih a phan tharmi hna cu Kutupalong le Nayapara camp ah zohkhenhnak le humhimnak an pek hna”, tiah Stephane nih a chim.\nWorld Food Program nih zarh hnih dan ah cafang 25 kilo cio pek hna dingin minung 460,000 cu mincazin ah an khumh cang hna. Cun, World Health Organisation nih Bangladesh Health Ministry he hmun khat ah ngandamnak lei kong ah zohkhenhnak an pek hna tiah theih a si.


Rohingya Pawl Kong Ah Myanmar Ah Rex Tillerson A Tlawng Lai\nInnpiRamdang ThawngpangRohingya Pawl Kong Ah Myanmar Ah Rex Tillerson A Tlawng Lai\nNovember 3, 2017 Salai Robert Ngun Sang Ramdang Thawngpang 0\nHmai zarh chungah US Secretary of State Rex Tillerson cu Myanmar ah a tlawng lai tiah US State Department nih an thanh. Rohingya pawl kong ah amah hi Myanmar ah a tlawngmi US cozah lei in bawi nganbik a si lai.\nTillerson cu November 15 ahkhin Naypyidaw ah Kawlram zaukphung thlennak kong ah US nih a tanpinak kong le Rakhine ramkulh chung buaibainak kong he pehtlai in biaruahnak a ngei lai tiah Tillerson chungtuan chimrel khotu nih a chim.\nTillerson cu Asia ram chung ram 5 ah President Trump a khualtlawnnak ah a zul hnuah Myanmar ahhin a tlawng pah chih te lai ti a si. President Trump cu Manila ah tuahmi US-ASEAN summit ah a kai chih lai ti a si.\nARSA ralhrang nih tukdohnak an rak tuahnak in August thla dih lai khan buaibainak a rak karh chin i cu hnu cun Rakhine ramkulh in Bangladesh ah Rohingya 600,000 leng cu Bangladesh ah an rak zaam hna.\nRakhine ramkulh chung tukdohnak kong ah US nih bia tak tein mawhchiatnak cu an langhter nain hi hnoksok kong ah Aung San Suu Kyi cungah si lem loin ralkap cung deuh tu ah sualphawtnak cu an rak tuah.\nTillerson nihhin Rakhine chung ah mi bawmchantu hna le thil sining dothlattu hna cu zalong tein rian an tuan khawh nakhnga ralkap sinah nawl halnak a rak tuah len cang.\nRalkap uknak in mipi duh in thimmi cozah uknak cu 2010 khan Myanmar ah thlennak a um kho i Aung San Suu Kyi hi Prime minister dirhmun bantuk State Counsellor ah a hung cang nain a nawlngeihnak hi a tlawm ngaingai.\nThil sining ngiathlaitu hna nih mi thawngtha/nawlngei ralkap bawi pawl le an hawile mirum pawl ral a tih ruangah ralkap pawl hi Aung San Suu Kyi nih an soisel/mawhchiat ngam hna lonak hi a si tiah an chim.


China ram Communist Party nih Xi Jinping cu caan saupi China uktu a si khawhnak ding caah phunglam thlen an timh\nFebruary 28, 2018 admin THEIH HNGALH NAAK 0\nChina ram Communist Party nih Xi Jinping cu caan saupi China uktu a si khawhnak ding caah phunglam thlen an timh. An thlen ahcun Xi Jinping hi a nunchung China uktu ai cang kho mi a si. Atu lio an phung ning ah cun China president hi kum 10 cung tuan khawh a si lo. Nain atu cu Communist Party nih kum 10 tiang lawng tuan khawh a si timi phung hi thah an timh.\nMarch 5 ah China ram chung ramkhel hruaitu pawl an i tong lai i hi tonnak ah president kum 10 lawng tuan khawh a si timi thlen an timh. China rammi a lungtling lomi an tampi an lungtlin lonak zong an langhter.\nPhung an thlen taktak ahcun China ram a buai lai tiah an ti. President Xi Jinping hi 2023 ah a caan a dih ding a si nain mipi nih an uar ngai caah 2023 hnu lei zong China uk rih a timh lai tiah tampi nih an ruah.\nA thli tein North Korea nih Syria Chemical hriamnam sernak a bawmh\nUS raltuk tilawng Vietnam a phan, China a lungrawk ngai


Hnangam Tuk A Si Cang, COVID-19 In Damnak Sii Cu Fehter Le Thawngthanh Nak Tuah A Si Taktak Ko Cang – Chin 11 News\nHnangam Tuk A Si Cang, COVID-19 In Damnak Sii Cu Fehter Le Thawngthanh Nak Tuah A Si Taktak Ko Cang\nThawngpang tha tuk theih hi cu hnangam in an kan umter pinah kan I lawm tuk lengmang hna. Kan tihtuk cio mi pulrai zawtnak kong ah zeitin dah a damnak sii kan hmuh khawh lai tiin ram tampi hna nih an I zuam cio hna. Asinain caan saupi chung cu a si rua an ti cio nain an fehter mi a um kho taktak bal lo.\nNizan ah khan Coronavirus in a zawmi hna caah thawngpang tha taktak cu USA President Trump nih a hun thanh taktak cang. President Trump nih thawngthanh nak a tuah mi le Dr. Stephen Hahn nih an chim mi cu a tanglei hi a si.\nCovid-19 Mizaw Caah Damnak Sii :Coronavirus zawtnak in a zawmi hna cu an pum nih virus a kham khawhnak caah convalescent Plasma timi cu hman dingah FDA nih an cohlan cang i tu zanlei ah Donald Trump nih White House Press conference ah thawngthanhnak an a tuah.\nFood and Drug Administration (FDA), Director Dr. Stephen Hahn zong nih FDA nih cohlannak an tuahmi kongah fianternak a tuah. Cucaah Covid-19 in a zawmi hna caah cun thawngtha taktak a si.


International Student Visa in Australia ram ah Nupi or Pasal an ngeih ahcun Thil Fawi asi lai lo - TIMES OF CHIN NEWS\nInternational Student Visa in Australia ram ah Nupi or Pasal an ngeih ahcun Thil Fawi asi lai lo\nJuly 8, 2019 thawngthawng WORLD NEWS 0\nVawlei cung ram kip nih upadi an ngeih cia dih. Kawlram zong nih a ngeih ve. Cu bantuk ram pakhat nih a ngeih mi Upadi pawl hna cu minung pakhat a si mi nih zei rel lo sual in upadi ninglo piin an i cawlcang or thil an tuah ahcun Upadi he an i ton lai ti a si.\nRam pakhat nih a ngeih mi Upadi hna hi ka thei lo tiah ti men ding an si lo. Tha tein thil fiang tein thei i zuam ve ding hrim hrim a herh. Cu caah Kawlram mi tampi Australia ram lei ah Student Visa in sianginn kai ah a kal cang mi pawl hna nih thei ve hrim hrim a herh.\nKhualtlawng visa or Student visa ti bantuk in a kal mi pawl hna nih Nupi or Pasal Australia ram ah nan ngei sual cikcek asi ahcun Australia ram chungin khoika ram hman ah chuahnak nawl an i pek kho ti hna lai. An mah ram chung state lila hman nan kal kho lai lo.\nA tlawmpal kum 3-4 hrawng khoika hman kal kho loin na um hnu lawngah PR sok khawhnak nawl an i pek kho men lai. Cun, Rian tuan zongah opportunity na ngah hlei lo. Dam le sianginn kai duh zongah zei hman an i bawm kho hlei lo. Kum 3-4 na um hnu i, PR na ngah hnu lawngah cu bantuk opportunity na ngah kho than te men lai.\nCun, thil harnak tete nan ton sual ahcun nan miphun hawi caah harnak le hnahnawhnak chuahpi tu nan si sual lai caah tutan Student visa in Australia ram a lut mi nih tha tein hi kong hi nan thei ve hrim hrim a herh ngai.\nAustralia citizen soknak kongah thei a herh bak mi thawngpang


CAKEI LUNG THLI TUM CABIA NIH A TURU BAK KO HIH – The Chinlung Post\nSalai Lung Thli Tum Pu Lal Maung Cung konghe pehtlaiin a ttialmi:Chin National Party(CNP) chairman thar Pu Lal Maung Cung. Pu No Than Kap le Pu Ngaisak hruaimi party CNLD nih aa-naa hmang in uico thawl bang zohchia tuk in an thawl hnu ah Pu Lal Maung Cung cu Chin party pakhat a si vemi CNP ah a lut cang.\nCNP nih Chinram chairman rian zong an pek chih fawn. Amah nih MP caah candidate thim khawhnak le kawl khawhnak nawl a ngei lai. Thantlang peng Pyine No 1 candidate ca zong ah PU LMC cu CNP nih an fehter cang.CNP hi an dirhnak a sau pah cang, nain an hruaitu cheukhat cu CNLD he an i fonh i a tangmi cheukhat nih CNP cu an hruai. Atu cu Pu LMC nih a dirhkamh hna lai caah Thantlang peng ah cun thawn pah te dawh an si. Tiah Salai nih alanghter ve.\nHi konghe pehtlaiin amah Pu Lal Maung Cung nih mipi sin ah attialmi le alanghter mi cu hitihin a si. Ka dirhmun chiat lioah lunglawm tein a ka cohlang tu Chin National Party (CNP) Chin Miphun Party cungah kai lawm. Ka tawk ka phu lo Party rian lian pipi zong an ka pek chih.\nA ruah hlan ah Thantlang CNLD zung thing ah CNP zungthar on khawh kan i zuam lai. Dawt mi miphun hawidawt vialte hna ka tlamtlin lonak le ka chamh baunak ka ngaithiam u law kan dirpi in kan bawm than u tiah zaangfah kan nawl hna.\nThantlang peng Miphun party chungtel vialte le lung rethei ngaihchia mi kan EC vialte kan upat tuk hna, nan cungah kai lawm tuk, lungrual tein miphun caah kutsik than dingin zaangfah kan nawl ko hna. A ruah hlan ah tlamtling tein thawngthanh nak ka rak tuah te lai. Tiah Pu Lal Maung Cung nih a langhter.


Paletwa Ah I Kahnak A Chuak I Cozah Lei Ralkap 20 Tluk An Thi I 30 Renglo Hma An Pu - THE CHINLAND POST\nPaletwa Ah I Kahnak A Chuak I Cozah Lei Ralkap 20 Tluk An Thi I 30 Renglo Hma An Pu\nThe Chinland Post| 2018 November 19| Chin ramkulh Paletwa peng (India le Bangladesh) ramri, November 15 ah AA (Arakan Army) le cozah ralkap i kahnak a chuak i cozah lei ralkap minung 20 hrawng an thi i hliamhma pumi 30 hrawng an si tiah theih a si.\nAA ralkap le cozah ralkap battalion 373 cu Kaladan tiva le Pyichaung karah a ummi Natchaungwa khua pawng Khan No.68 le 69 karah November 15 zanlei ah an i kap. I tukdohnak ruang ah ralkap 20 hrawng an thi i 30 renglo hliamhma an pu tiah Paletwa in AA ralkap lutlai pakhat nih a chim.\nAn i tuk caan hi November 15 chun suimilam 1:30 ah voikhat, suimilam 2:00 hnu ah voikhat le zan suimilam 9:00 ah voikhat tiin voithum tiang an i kap tiah AA ralkap in chimnak nawlngeitu U Khiang Thuh Khah nih a chim.\n“November 15 chun i tukdohnak ah Aam hrambunh Khah-mah-yah 373 in ralkap 20 hrawng an thi. Cozah lei ralkap tampi an thi. Hiti a thimi cazin ka chim khawhmi cu ka mit in ka hmuhmi ka chim. Hliamhma an pu i an zaam, an meithal zong kan chuh hna” tiah U Khiang Thuh Khah nih a chim.\nHiti i tukdohnak a chuahnak a ruang cu cozah ralkap battalion 10 hrawng nih AA ralkap pawl an kan kah hmasa caah a si. A luancia November 13 ah cozah ralkap le AA ralkap karlak ah i kahnak a um i AA ralkap pakhat a thi i minung 4 hrawng hliamhma an pu ve” tiah a chimchih.\n2017 November 8 hrawng Chin ramkulh Paletwa peng ah Arakan Army (AA ralkap) le Kawl ralkap i kahnak in Chin ngakchia pakhat le Kawl ralkap minung 17 an thi tiah theih a si.\nChin ramkulh, Paletwa ah peng ah khua a sami le zung hrampi chiah in khua a sami Arakan Army (AA) zungpi (zungchoh) cu Myanmar ralkap nih an laak khawh cang tiah The Voice thawngthanhca nih December 19 zingka ah a rak thanh.\nChin ramkulh chung ah Kawl ralkap le AA ralkap idohnak ruangah 2017 kum khan Chinmi minung 1750 leng cu Mizoram lei ah an rak zam.\nChin ramkulh thlanglei Paletwa peng Kuchaungphia khua cu AA ralkap (Arakan Army) nih an luh hnawh hna i mizapi an hrem hna caah khuami 60 renglo cu khua kiangkap Zinbawngpin khua lei ah May 18 ahkhan an zaam tiah kan theih.\nRef: BBC Burmese, Khonumthung News\nPrevious Thantlang Market Thilzuar December Thla Dih In An I Thial Cang Lai\nNext Chin Youth Organization Kalay-Kabaw Hruaitu Thar Thimnak An Ngei


US Khuasa Chin Mi Chungin Inn Cawk A Tim Mi Hna Caah US Mifim Taktak A Si Mi Dave Ramsey Nih A Chim Mi – Chin 11 News\nUS Khuasa Chin Mi Chungin Inn Cawk A Tim Mi Hna Caah US Mifim Taktak A Si Mi Dave Ramsey Nih A Chim Mi\nKan umnak hmun poh ah inn hlan chom le mi inn ah um peng hi cu hna a ngam deuh hrim lo ti cu inn hlang mi vialte nih cun theih le hngalh dih a si ko hnga. Inn man kan pek cia mi vialte ruah tikah harsa ngai in kan hmuh mi kha midang sinah pek lengmang hi a pam ngai ko, asinain pek lo awk a tha ve hoi lo.\nUSA khuasa mi hna caah inn cawk a tim mi le a duh mi hna kan um sual ah cun Dave Ramsey nih a chim mi inn pawl hi hmuh khawh I zuam cio hna usih. Dave Ramsey nih English in a tial mi cu Salai Z T Lian nih Lai hlh (Hakha holh) tein a tanglei bantuk hin a rak tial.\nUS sipuaizi lei kong minthang pakhat asimi Dave Ramsey nih inn a cawtu ding pawl sinah ruahnak a peknak ahcun na family hmuhmi phaisa U$ vialte chungin 25% lawng hi inn man (mortgage) thla fatin na pek khawh dingmi na cawk ah a tha tiin a ti. Tahchunhnak ah thlakhat ah U$ 6000 hmu mi na si ahcun thlakhat ah U$ 1500 pekding mi cawk ding ti duhnak khi asi.\nNain Chin miphun USA khuasa hna abikin inn man a fahnak khua a um mi nih inn kan cawk tikah thlakhat kan hmu mi chungin 50% to 60 % hrawng hi inn man (mortgage) ah a kal rua tiin ka ruah.


China nih National Security Law (upadir) a sernak kongah vawlei cung nih USA an zoh bantuk in USA nih China cu phomh cang\nChina nih National Security Law upadir a sernak kongah vawlei cung nih USA an zoh bantuk in USA nih China cu phomh cang. China Hong Kong National Security Law cu pawm/cohlan a si cang. Mah kongah hin ram tampi cu an holh ngam lo. Mah bantuk in China nih Hong Kong cungah thil a tuah ruangah vawlei cung ramkip nih USA an zoh cang i, USA nih zeidah a chim lai, zeitindah China cungah a tuah lai ti longte an zoh cang.\nUSA nih China cu, Sino-British Joint Declaration cu zumawktlak tein zulh ding in China cu a ti cang. Mah kongah hi UN ah zong chuapi ding in timtuahnak ngei a si cang. UK, Australia & Canada zong nih China thil tuah mi cu an duh lo, natein fakpi in an chim ngam lo. The European Union, four-country statement ah a tel lo mi ram pawl nih US, UK, Australia & Japan he Hong Kong dirhmun cu China sin ah chim an nih tim.\nUK Foreign Secretary Dominic Raab, Australian Foreign Minister Marise Payne & François-Philippe Champagne, Canada’s foreign minister” China nih Hong Kong national security law hmang a tim mi hi UN-registered Sino-British Joint Declaration, an buar tinak a si, Hong Kong caah fakpi in rian kan ttuan lai “1997 ah British nih China sin ah Hong Kong a pek than ah khan 1984 ah UK Prime Minister Margaret Thatcher & Chinese premier Zhao Ziyang nih i remnak an ttial mi kha a dawng cang an ti\nHong Kong ah hin kum 18 tanglei hi hngakchia an si tiah record a si. China national anthem cu nihsawh ruangah le National security law, hmang duh lo ruangah mi 396 an tlaih cang. Mah an tlaih mi lakah hin a cheu cu siang hngakchia an si. Nithum ni le Nili ni ah mi tampi an tlaih hna. Wan Chai, Causeway Bay, Sham Shui Po, Mong Kok, Kwai Chung, Tsuen Wan, Tai Po & Yuen Long district ah mipi tampi cu China thil tuah mi duhlonak langternak ding caah lengah an chuak, secondary schools hngakchia 180 tlaih an si. Kum 12-70 minung 234 cu pa an si i, 162 cu nu an si. Source-Economictimes\nBe the first to comment on "China nih National Security Law (upadir) a sernak kongah vawlei cung nih USA an zoh bantuk in USA nih China cu phomh cang"


Kum dang ah siangakchia 3000 deng an kai tawnnak Hakha BEHS No. 1 sianginn ah siangakchia thar an um lo – Buanchukcho\nMay 25, 2021 admin BREAKING NEWS 0\nHakha BEHS No. 1 sianginn hi kum dang ahcun siangakchia 2800 in 3000 kar an kai tawnnak a si nain 2021 May 25 tiang ah sianginn ap in a kai mi an um rih lo, tiah kan theih. “Kum dang atu tik ahcun siangakchia ap le cohlan kan limlawh lei khi a si cang.\nJune 1 bak in cacawn kan thok cang. BEHS No.1 ah hin siangakchia 3000 leng kan phanh caan a um i aa thial na, khualei a kir na, tiin kum canceo ah 2800 hawng kan taang tawn. Tukum tu hi cu kan hei theih tawk ah nihin tiang nulepa nih an fale sianginn an ap hna lo. Keimah pumpak zong ka fa ka ap ve lo. June 1 ah khin thil sining a vung fiang deuh te hnga,” tiah CDM Saya pakhat nih The Hakha Times ah a chim.\nHakha ah hin BEHS No. 1 hi sianginn ngan bik pakhat a si i siangakchia 3000 hrawng an kai tawnnak sianginn a si nain nulepa hna nih SAC ralkap uknak tang ah fimcawn ding an fale an sian hna lo ca ah nihin tiang sianginn kai an um rih lo. Cu bantuk in Hakha sianginn dangdang zong an si ve thiamthiam, tiah kan theih. The Hakha Times\nThantlang-Hakha kar ah Truck aa Let, a Mongtu Nunnak Liam


US President Donald Trump Nih National Lockdown Ding Cu A Ruat Kho Bak Rih Loh – Chin World News Evening\nPresident Trump le US Federal cozah ah mithiam cungcuang a simi Dr. Anthony S. Fauci cu coronavirus kong ah mipi theih in biaruahnak an ngei. Dr. Anthony S. Fausi nih a chimmi cu rampi hi tuan deuh ah kan khaar (shut down) paoh le coronavirus chung in nunnak tamdeuh kan chanh manh lai tiah a chim. A sinain President Trump nih Tweeter in lehnak a ttialmi cu a tu cu Fauci chimmi hi cohlan caan a si rih loh ti in American mipi minung 22,000 renglo thihnak kong ah soiseltu hna nih an soiselnak bia pawl cu a cohlang lo.\nDr. Fauci nih nizan Pathianni i CNN sin ah a chimmi cu cozah biakhiahnak cung ah hin thil tampi ai hngat. March thla canceo ah silo in February thla thok te khan inn um viar ding in ti rak si seh law nunnak tampi kan hei khamh phum ko hnga. Ka chim duhmi cu, nan theih cio bantuk in le thil kal tawn ning in kan chim a si ah cun a tu bantuk in tuahmi pakhat khat tuan deuh in rak ngei u sih law nunnak tam deuh kan khamh ko hnga tiah a chim. Cucu theih cio bantuk in a ho hmanh nih al awk a tthami a si lo. A sinain cu bantuk biakhiahnak cu a har taktakmi a si.\nA hramthok te in zei paoh phih dihnak nawl rak ngei u sih law cu nih cun thil zeimaw cu a thlen ko lai, tiah a chim chih. A sinain thil zei paoh phih dih cu hei si taktak seh law cu hnu lei in thil tampi nawr tu le namtu a um tthiamtthiammi a si. Hi kong hi tuah deuh zong ah khan President Trump le Dr. Fauci hi an rak i ruah bal cang.\nNizan Easter Sunday lawmh caan ah Khrihfa million tampi hna nih an mah le an chungkhar le hawikom pa hnihthum cio he lawng caan hman a si tik ah President Trump cu a thin lawng a hung ko. Nizan kha cu a thin hunnak kong le coronavirus a dohnak kong ah soiseltu hna nih bia faak faak in an tinak pawl lehnak ah caan tampi a hmang. Hi zawtnak ai thoknak China cung nak hmanh in World Health Organization, President hlun Barack Obama, Governor pawl, Congress, Democrats le thawngzamhtu (news media) pawl hna cung ah a thin a hung deuh. Ref: The New York Times


Khah! Rak Rel Cio Uh Ahman Kho Taktak MMID Season 4 Kong Ah Mah le Hmuhning Cio – Chin World News Evening\nDecember 10, 2019 Salai Van Hmuhning\nMMID Season 4 Kong Ah Mah le Hmuhning Cio. Vote an manh (zuar) khawh nakding caah Naga pa Than Khun Kyaw hi MMID ṭuanvo ngeitu le Judges hna nih Game Play nak ah an hman tiah ka ruah. MMID Season 4 ah ai zuammi le atlami hna hi zoh hna ulaw zarhkhat hnu zarkhat in vote hau loin atla lai tiah nan ruah le kan ruah ciomi tete an tla ko hna hi awh.\nThan Khun Kyaw belte hi vote system kan tuahmi aman sual la lo, an caw duh sual la lo tiah athiam tuk ko nain Game Play nak ah an hman. Judges tello bakin teinak le sunghnak biakhiaktu, biapi taktakmi vote thlaakmi zapi hmai ah an langhter lomi hrimhrim hi- khuaruahhar in amak taktakmi si. Credit: Lian Bawi\nThawngpang rak rel chap: Tutan Idol Season 4 zuamnak ah ahodah a thiambik i na uar bik tiah biahalnak an tuah i KYaw Htet Aung nih a chimmi cu, Benjamin Sum le Htet Injali hi ka uar bak hna. Benjamin Sum cu technique a ngeimi hlasak thiambak a si tiah achim. Cu hnu ah a peh thanmi cu atu cu Esther zong ka uar chih than cang ati.\nAnmah hna lakah Kyaw Htet nih hin a uar bik le athiambik tiah fiang tein alanghtermi cu Aye Mya Phyu a si. Kyaw Htet Aung nih Aye Mya Phyu kong a chimmi cu hitin a si. Aya Mya Phyu cu athiam ti hi chim hmanh a hau lo tiah a ti.


Miphun Party Dawt le Dirpi hohnak – Zion Tlang Media\nPolitics kong ah ka hmuh khawh tawk cung in kan van langter lai. Khuapakhat ca le Hakha-Thantlang peng ca men in ruahding a silo. Chinmiphun dihlak ca huap in ka langhter lai. Politics tiluan cu can umtu ning hoih in ai thleng kho lengmang mi a si. Kanan (maths) bantuk in hihi a dikpeng tiah chim khawhmi a silo. Tulio Kawlram umtu ning ahhin a fekmi demorcracy uknak a herh. Cucu an chim cio. An chim ning bel ai dang. Kawl miphun nih an herhmi democracy le tlangcung mi nih an herhmi demorcracy ai dang. Ai can lo. Cucu hmuh thiam a hau.\nRam pumpi caah NLD a thawn a herh. ASSK hrim hi cu soisel men ding a silo. Amah belte amah ruang ah NLD ah i phum dih ding cu a si lo. Tlangcung mi nih an au lengmang mi federal kong ahhin a fiangmi policy nei kho in phuang kho hnasehlaw iphum phu a si hnga. An chim duhlo mi hi a poi. Amah a um tilo tik a phan te lai. Cutik ah tih a nung tuk. Cu caah tlangcung mi caah a him lomi ah a cang. Tlangcung mi kong bak ahcun NLD le USDP hi an i khatbak ko. NLD a that hleinak nan hmu lailo. Democracy caah NLD a thadeuh bak fawn. Phunghram remhnak ahhin tlangcung mi aw a than a hau. An aw a thannak ding ah party nih teinak a hmuh a herh. Kawl party chung umbu in miphun kong chimnak lam a pit.\nDevelopment timi hi cu zei cozah chung paoh ah a um ko lai. Central party si ruang ah zeipi ai chap lailo. A tu ah Vice President nih a tuahmi hi VP a sinak budget a ngeihmi chung in tuah mi a si. Hite hi kan van thatnak a si le kan i lawm cio. Nain hi bawmhnak ruang ah miphun politics ai mersan awk a silo. Zeitik ahdah central party ah kan um lai? Hihi a biapi. Central party or ruling party chung um a poilo can a um ve. Cucu federal phung a feh hnu lawng ah a si awk a si. Mizoram cu an federal phung kong ah hal than ding a um tilo. A fek cang. Cu caah central party he an i peh zong ah a poi nak a umlo. India cozah le MNF nih minthut in hnatlaknak an neih hnu lawng ah an federal phung a fek.\nKawlram cu federal ca aupi cuahmah a herh rih hih! Miphun aw a herh. Cucu thawnter a herh. Muphun party an derthawm tuk le zeihmanh an si lailo tiah hnon ding a silo. A thawn tertu thazaang si a hau. Ngaktah pakhat asilo ah hngakchia te kha san a tlaih rihlo ruang ah hnuchit phun a lo. A upat tik le san a tlaih tik ah ka bawmh te lai ti tluk a si. Kha hngakchia kha santlai ding in a cawmkeng tu ding cu chungkhat le khuami tuanvo an ngei. Miphun party hi ngaktah he ai lo. Federal phung a fehtikah miphun party ah kan um te lai ti ruahnak cu khua ruah ning ai linglet mi a si.\nTulio miphun party an i then lengluang mi hi cu kan van a chia tuk. Ngaih a chia, thin a hung. Cucu kan der chin lengmang nak cu a si. Cucu sersiam i thawnter kha miphun nih zuam a herh. A har, a can a rau kho. Thok colhlo ah cun a rau chin lai. Hngah ding a silo. Miphun caah hin a herhnak ahcun sifah ngam zong a herh. Sungh ngam zong a herh. Can tawi ca i kan herhmi a um, can sau ca i kan herhmi a um. Bawmhnak tiah kan mit a thit tawnmi hi can tawi ca an si. Federal kong hi can sau ca a si.\nMiphun party nih federal a chuahpi lailo an ti. A mah lawng nih a chuahpi kho fam lailo. Phunghram remhnak ah miphun dang cio le party ngan he i bawmhnak caah a biapi tuk. Cu caah miphun party nih mah state chung i teinak a hmuh hmanh ah central party he ihawikomh thiamthiam a hau. Dotu sipeng ding a si hleilo. An chung ah iphum dihding a silo bantuk in. A fawizaang deuhmi kan i thim ahcun kan sung tuan lai. A harmi kan i thim ahcun a lam a bingbo lai na in hmailei caah a thadeuh lai.\nPrevious Post:U.S Presidential Debate cu a nicaan/date a fiang cang. Voi 3 an tuah lai.\nNext Post:Mah hi order hi Socialist cozah nih an rak chuah


Zaangfak Tete In E : A Pasal A Dam Lo Mi Cu, An Nu Nih A Tlik Tak I A Fapa Mipa Kum 7 Mi Nih A Zoh Khenh E – FIAKFAIROCK\nZaangfak Tete In E : A Pasal A Dam Lo Mi Cu, An Nu Nih A Tlik Tak I A Fapa Mipa Kum 7 Mi Nih A Zoh Khenh E\nNu le Pa dawtnak ,an ca i thlachuah nak a si hnga ding mi fa naute hna hi,thlachuahnak a kan petu cu a si taktak ko. Ou Yanglin hi mipa hngakchia sawhsawh a si ve ko. Southwest China Guizhou Province, Wangpu khuaah a pa he an um ti si. Hi grade 1 a cawng lio mi hngakchia te hi, zingfatin in suimilam 6 ah a tho i, a pa hi a zohkhenh tawn ti si.\nRawlchuan le chungkhar a herh mi hna cu a kutah hin a um a herh mi asi tikah, sianginn akal hlanah hin, a pa eiding a serpiak i, cu hnu cun, sianginn leiah cun a kal tawn.Ou Tongming hngakchia apa kum 37 mi hi,a keng in a tanglei vialte cu, a zeng dih ti si i, hi thil hi kum 2013 lio ah khan inn saknak in a tla i, a tubantuk hin, vanchiatnak a tawn mi cu a si tiin an chim.\nCu ti cun caan a rak kal lengmang tikah cun, an tangka ngeih mizong cu an hman dih cang i, anupi nih cun, an fa hngachiabik cu a hruai i, anpa fa cun a tliktak hna tiah an chim. A dam lo ruangah cun,an pafa cun an sifaktuk ko cang tiah an chim mi cu a si. apa zohkhenh tuding midang an um lotikah cun, hi hngakchia feltuk mi nih hin apa cu a zohkhenh cang .\nSianginn ttum in hnawmhne hna cu, aphiah ve tawn i, Yuan 20 hrawng cu a hmuh ve tawn i, cucu apa nih disability fund $ 66 a hmuh mi he cun an paw cawnnakah cun an hman ve ti si.” Kapa nih hin sii a herhtuk ko nain a cawknak ka ngei fawn lo ” tiin a chim .a pa nih hin, bedsores a ngeihtuk i, sihmanhsehlaw, a sikhawh zong sikhawh lo zongah,a ihnak te hna cu a her piak i a zoh ve tawn tiah mitin ahmu mi hna nih cun an chim.\nPa a sibantuk in a pa Tongming nih, a ruahtikah cun, a fapa caah hnawksak le rit phur ka si ti cu, atheih tikah cun,amah le amah tah a timtawn nain, A fapa amah longin a um lai mi cu, a ruah tikah,a sian lotuk caah a chung lei i, thinlung cu a faktuk ko ti si.\nYanglin hngakchia te nih cun, patling si cang ninglaw, kapa zohkhenhnak caah tangka kawl ve ka duhtuk ko cang tiin a pa pongah cun a chim i, apa tello cun a umkho fawn lo caah a pa cu a kuah tawn i, cu bantukin apa a kuah lio cu, mi nih an hmuh tikah cun, fund kawl piak dingin an rel tiah an chim i, Online leiin fund cu ankawl piak hna i, a rauh hlan ah 12500 yuan, an hmuh piak hna tiin an chim mi cu a si.


Adidas company he sachoh a tuahmi Chin pa Phun Za Mang | THE CHIN EXPRESS\nAdidas company he sachoh a tuahmi Chin pa Phun Za Mang\nDenmark ram football club minthang Esbjerg fB (EfB) ah bawlung chuihmi Chin pa Phun Za Mang (A Phun) cu vawlei cung sport thilri company minthang Adidas he kum 4 rianttuan tti dingin lungtlinnak an ngei.\nAdidas International Marketing B.V le Phun Za Mang sachoh cu Endorsement Agreement a si i Phun Za Mang a min, a hmanthlak le a thiamnak cu Adidas sport thilri cawngianak caah an hman lai. Cun, tangka an pek lai.\nVawlei cung bawlung chuih thiambik Cristiano Ronaldo le vawlei cung sport thilri company nganbik Nike sachoh an tuahmi bantuk khi a si. C. Ronaldo cu Nike company nih $1 billion a pek lai.\nNain, Phun Za Mang cu Adidas company nih tangka zeizat dah a pek lai ti hngalh a si lo.\nAtu hi Phun Za Mang cu kum 15 leng fai telawng a si rih i November 13 ahkhan Esbjerg FC he kum 2023 tiang ca sachoh an tuah. Atu ah Adidas company he kum 2024 tiang rianttuan tti dingin sachoh an tuah fawn.\nChin state Matupi khuami Pu Khin Mang fapa asi. Atu hi Denmark ram, Bornholm khua ah an um.\nPhun Za Mang cu Denmark media zong nih an tial pah tawn.\nA Phun nih Adidas company he sachoh an ngeihmi kongah a agent, a chungkhar le thapetu mipi cung ah aa lawmhnak cu Instagram ah a ttial.


ZUMTU A KAL CANGMI HNA PUM – Buanchukcho\n1 Korin 15:43-44\nVui a si tikah a mui a chia mi le a der mi a si, thawhter a si tikah aa dawh mi le a țhawngmi a si lai. Vui tikah vawlei pum a si, thawh ter tikah thlarau pum a si lai.\n2 Korin 5:1\nKannih kan umnak thlam, vawlei cung kan pum hi, țheh a si tikah, vancung ahkhin kan umnak ding caah PATHIAN nih inn a kan pek lai ti kha kan hngalh— cu inn cu Amah PATHIAN nih a sakmi inn, zungzal hmun dingmi inn cu a si.\n2 Korin 5:3\nCu inn in thuamh kan si tikah pum lo in kan um lai lo.\nHika i pum a timi hi thlarau pum a si i, a thi kho ti lomi, a rawk kho ti lomi, van pum thlarau pum cu a si. Nihin, zumtu unau a thi i taksa pum i kan țhenmi vialte hna hi thlarau pum, van pum in vancungmi bantukin zungzal in an nung cang.\nKan nih a nung rihmi tu hi, 2 Korin 5:2 “atu cu hi kan pum hin kan hrum kan lengmang i vancung i a ummi kan inn cu kan cungah hin run kan khuh hna seh ti cu kan duh hringhran,” a ti bang, kan hrum lengmang ko hi teh. Annih, taksa pum i kan țhen cangmi hna cu vanpum, thlarau pumin an nun cang caah, an thi kho ve ti lo.\nPDF တွေရဲ့သတင်းကို မှန်ကန်စွာပေးပို့လျှင် သတင်းပေးပို့သူကို ထိုက်တန်စွာဆုချီးမြှင့်မယ်ဆိုပြီး စာရွက်တွေလိုက်ကပ်ထားတဲ့မြင်ကွင်း


Thawngchia bak si; Biden le Trump cu Debate an tuah lai lo tiah Pelosi nih a chim cang; Aruang\nUS mipi nih zoh/ngai an duh bik mi cu a tlam tling khawh ti lai lo. House Speaker Nancy Pelosi nih Democrat lei nih Presidential candidate caah an thim mi former Vice President Joe Biden cu voihthum debate Trump he ngei ding mi cu cancel/phih tthan ding in a ti cang\nMah Chinpage ah hin ni fatin US thawngpang 4/5 ka tial peng caah, US thawngpang rel na duh a cun chinpage hi like/follow vun tuah law, nifatin US thawngpang 4/5 na rel khawh peng lai tinak a si\nMah bantuk in Nancy Pelosi nih Joe Biden sin ah bia a chimnak ruangh bik a chim ning ah cun, commander-in-chief Trump nih Debate cu zeihman ah rel lo in, amah nawl ngeinak tangah chia a tim than hoi lai caah a si tiin a chim\n“Presidential candidate pahnih nih debate an tuah lai ti hi ka zum lo,” President Trump nih a mah duh ning le in thil kha kalpi a tim lai i, cun bia hman chim lo in zumtlak lo mi lawngte a chim tthan lai caah tiin a chim chap\nBiden nih cun Trump he debate tuah ding in rem a ti cang i, Mah debate caan hi Donald Trump lih le hrokhrawl langter nak caah a si lai tiah a chim chap. Mah bantuk in Nancy Pelosi nih Joe Biden cu Trump he debate tuah lo ding in a ti caah,\nRepublican pawl nih Joe Biden nih debate ah Trump a tei lai lo ti an thei caah Joe Biden mualpho an duh lo caah Joe Biden cu thup an nih tim tiin fakpi in an phomh chi hna (Republicans pointed to Pelosi’s remarks as another sign that Democrats are trying to hide Biden). Credit-Foxnews\nBe the first to comment on "Thawngchia bak si; Biden le Trump cu Debate an tuah lai lo tiah Pelosi nih a chim cang; Aruang"


US a hninh bak ko; US mipi nih an theih duh ngai mi amah pumpak tangka le President kong cu Twitter ah a ttial cang – Thechinlungnews\nUS a hninh bak ko; US mipi nih an theih duh ngai mi amah pumpak tangka le President kong cu Twitter ah a ttial cang\nUS President hna hi mipi tangka hmang in President si khawh nak ding caah an cawlhcang. Mipi, supporter lei nih President caah an duh mi kha, Campaign tuahnak ding caah tangka tangpi in an bawm hna.\nUS mak ngai mi cu, tangka thawhtu/Donor pawl nih President si ding in tangka in an bawmh mi kha i uapi nak ah an ruah lo. US ram caah zeidah ka ttuan khawh ve lai tiin an siang tawk tangka hmangin President an duh mi kha an vun dirpi\nTu lio US thawngpang a lar ngai mi pakhat cu, Trump nih a her a cun keimah tangka zong ka hmang ko lai tiah Twitter ah a tial. Trump hi kum 2016 President ah khan amah tangka bak in President si kha a tim mi a si. Primary election ah teinak a nga hnuah tangka in a bawmh mi tampi an um, natein a mah tangka tampi a hmang\nKum 2020 zongah a her a cun, President a si tthan khawhnak ding caah amah pumpak tangka tampi hmang a tim tthan hoi cang caah mipi nih an uar chin lengmang. White House/President salary/lakha voihkhat hmang a lak bal lo mi, a herh mi poah ah US ram le mipi caah a hlut lengmang mi a si\nTrump cu zeizawt tangka na hmang lai tiah an hal mi cu, a her ning bantuk in a si lai. Teinak kan hmuh khawhnak ding caah cun a herning tein keimah tangka zong ka hmang lai, Tu tan Election hi US ttuanbia ah a her bik mi President thimnak a si caah tiin a leh hna\nKum 2016 ah President a si khawhnak ding caah amah pumpak tangka a hmang mi kha $66 million a si. Cun midang donor pawl nih tangka an hlut mi dihlak cu $400 million hrawng a si.\nTrump hoi sin in an thei mi Bloomberg News nih a ttial ning ah cun, tu tan amah pumpak in tangka a hlut ding mi an zum ning ah cun $100 million leng a si lai tiah zum a si. Vawlei cung mirum pawl tangka an ngeizat a langter tawntu Forbes nih a langter ning a cun Trump tangka a ngei mi dihlak cu $2.5 billion — hrawng a si lai tiah a ttial. Credit- Foxnews\nBe the first to comment on "US a hninh bak ko; US mipi nih an theih duh ngai mi amah pumpak tangka le President kong cu Twitter ah a ttial cang"


Sang Hnin Lian: Online thawngpang ruangah i lawm le ngaihchia tuk in um hlah uh | THE CHIN EXPRESS\nUNHCR nih Chin ralzaam hlawtnak policy cu a zoh tthan lio a si nain, mah policy hi a leet khawhnak ding ahcun Chin state chung thil sining hi ttha tein cazin tuah dih in pek an hau.\nUNHCR nih Chin ralzaam hlawt dingin June 13 ah thawng a rak thanh cangka in July 28 tiang, rethei taktak in Chin state ah kum 3 chung a cangmi; ralkap kutneh a tuarmi pawl le Kawlram thil sining vialte kan hlat dih i cazin kan tuah zokzok.\nKan miphun nan caah CHRO nih UNHCR le ramkip cozah sinah harsa ngai in rian kan ttuanmi kong tlawm tein hrawmh kaan duh hna.\n2018 November thla zongah UNHCR sinah Chin state boruak kong cazin pe dingin Malaysia ka rak phan i atu bantuk Chin mipi he tonnak zongah ka ra ve nain sau ka tthu manh lo.\nUNHCR nih a policy thleng seh tiin September 21 ahkhan Thailand khualipi Bangkok ah ramdang media sin thawngthanhnak kan rak tuah i Chin state boruak kong cazin kan tuahmi cu kan rak chuah.\nMah kan cazin/report cu kan i put i ramkip cozah kan va ton hna. London ah ni 10 kan riak. Australia ah thla 1 chung kan caam. Germany le Switzerland ram hna zongah cozah kan va ton hna i Chin state a ttha thlu rih lo, Chin ralzaam hlaw rih hna hlah uh kan va ti hna. Kan cazin cu kan pek hna.\nMah cazin vialte cu a hmun ah kal in kan va hlat dihmi a si, kan hlatnak ah harnak tampi kan tong. Ngol loin cazin tuah peng rih a hau, thlacamnak in kan bawm ve uh tiah kan nawl hna.\nChinmi chungin, Chin ralzaam pawl Kawlram kirter dingin khua a khangmi hna an um. Malaysia ah umnak nawl ngahter dingin rian a ttuanmi le ram thumnak lanhter dingin aa zuammi zong an um.\nUNHCR nih policy a thlen/lo cu kanmah sinah a chim lai lo. Malaysia ah a ummi nan upa hna sin ahhin a chim te ding si.\nCucaah, online ah thawngpang diklo nan hmuhmi ruangah i lawm tuk asiloah ngaihchia tukin um hlah uh ti kan duh hna.\nTahchunak ka chim ahcun, zahan zaan ahkhan Malaysia media The Star nih “Myanmar cozah nih Chin ralzaam kir dingin a cohlan cang hna…” tiin a ttial. A taktak ah Myanmar cozah nih zeihmanh biakamhmi le timhmi a umlo. An duhning paoh in thawngpang an ttial.\nOnline thawngpang pawl cu i bochan tuk hlah uh. Malaysia i nan hruaitu hna hmurka hi ngai ko uh. UNHCR nih policy a thlen zongah a thlen lo zongah nan hruaitu hna nih an in chimh ko hna lai.\nMyanmar ram ah “Go and See” a tuahtu ding pawl cu CHRO in Sang Hnin Lian nih Bangkok ah a ton hna, tiin thawngpang diklo a rak leng. Malaysia ka phanh hnu ah ka theih. A dik lo taktakmi si. Ka tonmi hna cu “Fact Finding Mission” an si.\nAtutiang kan rianttuannak ah kan hlawhtling tiah ka ruahmi 2 cu;\n(1) UNHCR nih Chin ralzaam hlawtnak thawng a thanh lio ahkhan “ramkip/UN zohkhenhnak kan donghter cang lai” timi biafang a rak telh. CHRO nih upadi a theimi kan sawm hna i Ramkip Upadi le UN Upadi nan buar tiin kan doh hna. Tuni ah UNHCR lutlai kan ton tikah “mah bia kha cu hmang ti hna hlah usih” a kan timi, le\n(2) Kan policy cu a si khawh chungin kan zoh tthan lio a si ko a timi hi an si.\nSang Hnin Lian cu CHRO program director a ttuan liomi a si.\nAustralia Hlutdaw in Senator Dean Smith: September ah Malaysia ka ra tthan lai i UNHCR nih Chin ralzaam hlawtnak policy a zoh tthanmi zei dah lawh ti ka hlat lai – ka hmet law relchap\nTheihternak: Australia Hlutdaw in Senator Dean Smith a sawmtu le umkalnak caah a herhmi tangka vialte a khaangtu Pu Reny Ceu Lian Mang le Pastor Ca Lian Thang nih Malaysia Chinmi sinah bia an cahmi March 2 ah rel khawh a si te lai.


Surbung Vanlawng Bual Cu Vice President nih Ramkomh President Surbung ah a Kalpi Hnu ah Ser Ding in Fehtermi a Si – THE CHIN JOURNAL\nSurbung Vanlawng Bual Cu Vice President nih Ramkomh President Surbung ah a Kalpi Hnu ah Ser Ding in Fehtermi a Si\nMarch 6, 2020 January 17, 2020 | The Chin Journal | Hakha, Chin State\nJune thla ah onnak tuah ding in an ttuan cuahmahmi Surbung vanlawng bual cu Myanmar Vice President Pu Henry Van Thio nih Myanmar President U Htin Kyaw (Aa din cangmi) kha Surbung ah pumpak in a rak kalpi hnu ah ramkomh cozah nih tuah ding in fehternak/approve a rak tuahmi a si, tiah ttuanvo ngeitu hna sin in thawng kan theih.\nChinram ah vanlawng bual ser ding timi hi CNF le U Thein Sein cozah karlak remdaih hnatlaknak tuah lio ah CNF nih an rak hal hmasa. Khoika ngaingai ah tuah ding timi bel chimrel a rak um lo.\nU Thein Sein cozah chan donghlei 2015 le 2016 ah Survey/hlathlainak tiang cu an rak tuah i, Ramkomh cozah (Cabinet) nih vanlawng bual tuah ding in a rak fehter kho rih lo.\nCaan karlak ah kan Chin NLD MP chung in Pi Ni Sui Lian tibantuk zong nih Hluttaw ah Chinram ah vanlawng bual tuah ding in timhlamhnak a um le um lo kong an rak hal tawn.\nSurbung vanlawng bual nih hin cozah ca ah sipuazi lei in amiak a chuahpi ding a um lo. A sung bak in ttuan ding a si tik ah Pyidawngsu vuanci pawl karlak ah a lungtling lomi an um len.\nSurbung vanlawng bual sernak kong ah ttuanvo ngeitu Aerodrome Standards and Safety Division ah Director a simi U Kyaw Soe nih, “Surbung vanlawng bual hi amiak ruahchannak um lo bak in tuahmi a si. Chinram cu lamsul a harsat tuk ruang ah Chinmi tthanchonak ca hrimhrim ah an tuahmi a si,” tiah a chim.\n“Hakha peng, Thantlang peng le Tedim peng zong ah vanlawng bual ser nakding hmunhma kan rak zoh i Falam peng i Surbung hi a ttha bik a si caah kan thimmi a si,” tiah U Kyaw Soe nih January 16 i Yangon um Chin Media hna sin Surbung vanlawng bual kong fianternak ah a langhter.\nVanlawng bual tuah ding in fehter hlan ah Vice President Pu Henry Van Thio pumpak in Surbung ah voi khat a rak kal hnu ah a voi 2nk ah Myanmar President U Htin Kyaw cu a rak i roih i, Surbung ah a kalpi.\nCu dih cun Cabinet nih a ceih i, June 22, 2017 ah Surbung vanlawng bual hi tuah siseh, tiah lungtlinnak an rak ngei.\nChinram ah vanlawng bual a um nakhnga Key Players pawl lak ah Vice President Henry Van Thio, CNF, Chin MP pawl, Chin ramkulh cozah, Laitlang khuanu khuapa hna le U Thein Cozah tiang in an i tel dih hna.\nSurbung Vanlawng bual cu 75.5% tiang lim a si cang i Budget 34.19 billion nih tlamtling in a sak khawh lai, tiah U Kyaw Soe nih a chim.\nMay 2020 ah lim ding in timhtuahmi Matupi peng Lailenpi vanlawng bual hi MAF bawmhnak in ser cuahmahmi a si i, Myanmar cozah lei zong nih Technical Support a pekmi a si.\nLailenpi vanlawng bual rak ser ding in Myanmar cozah sin ah nawl an rak halmi fawilebai in pek a si ti lo caah Vice President Henry Van Thio thotho nih a tlangtlakpi hna i cu hnu cun cozah nawl onnak hmuh a rak si.\nTu kum chung ah Chinram ah on dingmi Surbung vanlawng bual ah hin ATR 72 vanlawng a ttum kho lai i, Lailenpi vanlawng bual ah hin minung 9 in 14 tiang hrawng cit khawhmi Cessna 208 vanlawng a ttum kho ve lai.\nSurbung ah a ttum te dingmi Airline kong he pehtlai in U Kyaw Soe nih, “Vanlawng bual sernak rian 90% a dih hnu ah Myanmar ramchung Airline panga he ceihhmainak kan ngei te lai. Cu hnu cu zei Airline dah Chinram ah a phan lai timi a fiang lai. Asinain, Myanmar National Airline hi cu Surbung ah a ttum te lai timi a fiang pah ko,” tiah a chim.


Nan Boss Pa Trump Caah Thawngpang Chia! – Chin 11 News\nPolls: Trump Caah Thawngpang a Chia Chin Lengmang ko Cang\nNehnungbik i an langhtermi national le state polls (vote peknak) a dik ko a si ah cun, Trump nih avoihnihnak thimnak buan a co ding cu thil harsa ngai a si ko cang. Thla 4 te lawng nih ai duh cang fawn tung i.\nSwing states (US thimnak biakhiaktu ti tluk in a biapi mi an si) i vote peknak hmun 19 in an tuah mi ah Trump cu Biden hnu lei lawngah ai thlai peng ko rih. Republican pawl election ah an sungh bal theng lo nak hmun zongah hnung ah ai thlai ko rih ai.\nNY Times/Siena College nih Thursday i poll an tuahmi ningah, Biden nih Trump cu Michigan le Wisconsin ah point 11 in a tei i Pennsylvania ah point 10 in,North Carolina ah point 9 in, Arizona ah point 7 in, Florida ah point 6 in a tei.\nPoll a latu Hodas & Associates Strategic Communications zong nih Trump ca i thawngpang a that ti lo nak kong an langhter ve. Michigan ah Biden nih Trump cu point 18 in a tei, tiah HASC nih an langhter. Wisconsin ah cun point 16 in a tei i, Pennsylvania ah cun point 12 in a tei, tiin an langhter.\nRedfield & Wilton Strategies nih an tuahmi poll ning zongah, Michigan ah Biden nih point 11 hrawngin Trump a tei, North Carolina ah point 6, Pennsylvania ah point 10, Wisconsin ah point 9, Arizona le Florida ah point 4 tluk hrawngin Trump a tei, ti si.\nFox News hi Trump hawi tha bik le Republicans thatnak lawngte a chimmi a si ko nain, poll a tuahtu belte cu Trump nih a thangchiat ngai ve. Thursday i anmah Trump le Republican media Fox News nih poll an tuahmi ningah zongah, Florida ah Biden nih point 9 in Trump a tei. North Carolina le Georgia ah point 2 in a tei. Asinain, khuaruah har ngai a si ve mi cu, Texs tu ah cun Trump nih Biden cu point 1 in a tei ve, ti si.\nElection Day a phaaknak dingah thla 4 ai duh rih caah, poll tuahmi hi cu a karlak ah thil hi a khupthal ai thleng tawn kho ko. Trump hi White House a thut khawh rih nak dingah vote a hmuhnak dingah a biapi ngaimi state pawl ah Biden lehlam nih a tei cuahmah cang, ti cu data an khomhmi a tamdeuh nih cun a langhter ko cang.\nTrump nih cornavirus a tawlrel khawhlo ruangah le rampumpi cuul in duhlonak langhter ruangah a cangmi buaibainak vialte a tolrel khawhlo ruangah a tu bantukin poll ah a mark a tlaknak hi a si, tiin Republican nih an i hman ngaimi Wall Street Journal nih Friday ah khan a chim. Tei an ka duh caah poll pawl hi a ninglo le a canglo pipi in an laak, ti phun in Trump nih a chimmi biahla pawl zong cu WSJ nih an langhter.\nPoll kip nih a tu i an langhtermi pawl hi a hmanmi ah Trump nih a cohlang duh lo ti asi. Mipi nih an duhnak hi 40% tiang a tla cang i, cucu George H.W Bush le Jimmy Carter i an dirhmun nak hmanh in a chiakha deuh, tinak a si. Hi President pa hnih hna hi term hnihnak tuan awkah an duh lo mi hna lakah hehhnungbik thil cang an si.\nNational polls hi cu cu ti ngaingai in hmual a ngei lem tawn lo. A va ngeih ko zongah Trump cu tlak lei lawng a panh ko cang, ti cu a fiang. FiveThirtyEight website nih poll an tuah ningah, ram pumpi huapin Biden nih Trump cu point 9.3 percent hrawng in a tei, ti si. June thla awtka hrawngah khan cun point 6.2 tiang lawng a si ko rih. Real Clear Politics nih poll an tuah ve ningah, ram pumpi huapin Biden nih Trump cu point 9.5 percent in a tei, ti si.\nPoll an tuahmi kip ah a dirhmun chiatkhat lei lawngte a panh chin lengmang cang caah, “poll tuahtu pawl hi a si te an si lo. Sung seh, ti an ka duh caah hranhram in poll ah ka mark an ka thumh, tiin Trump nih sual a phawt hna. Teinak kan hmu chuahmah ko, tiin amah a tanhtu pawl sinah a chim cuahmah ko rih ti asi.\nTu thla awtka hrawng i CNN nih rampumpi huap in poll an tuahmi an langhtermi kongah Trump a thinhung ngaingai. Biden nih Trump cu point 14 percentage in a tei, tiin an chim caah, ngaihthiam na ka hal a hau, tiin a ti hna.\nHi nan langhtermi poll hi vote petu pawl an thachia hna seh, tiin nan namhnul duh hna caah a si. Cun, America cul in President a tuan lio mi thazaang pek an duhnak lungthin le thathawhnak vialte hrawh nan duh caah a si, tiin CNN cu senior legal adviser Jenna Ellis le COO Michael Glasser nih ca an kuat.\nPoll paohpaoh hi palhnak an ngei dih cio ko. Zeicahtiah, vote petu mitampi hna lakah mi tlawmte lawng interview an tuah hna i, hi hna pawl ni hin rampumpi huap i vote petu vialte hi an ai an awh kho hrimhrim lo, tiah Pew Research Center nih chimfiannak a tuah.\nBuaktlak in lakmi an si ko caah, mikip kamlo in interview tuah kho hna u sihlaw cun tuanbia hi phundangpi a si kho mi a si. Margin i 95% chungah khin 3 percentage minus asiloah plus a um khawh caah, voi 100 tiang zong zohthannak kan tuah len ko zongah, cu thiam cu a si ko lai. Ai palhmi kha ai palh ningin a um ko lai, tiin an chim.\n2016 election ningte a si ko rih ah cun, tutan poll an tuahmi pawl hi zumhraih awk an tha thlu lo, ti phun in Trump a tanhtu pawl an i la. 1972 tein khan 2016 lio i general election poll hi a kal hmang a si ko cang, tiin FiveThirtyEight i mifim pawl nih an chim.\nCucaah, a biapicem mi tham cu Election Day i mipum in a hung chuakmi pawl i vote an thlaakmi dawkaw asi ko cu, tiin an chim Trump tanhtu pawl nih cun.


THAWNGPANG FIANG AN LANGHTER, TRUMP CAAH CUN MAH HI ASI KO CANG – The Chinlung Post\nTHAWNGPANG FIANG AN LANGHTER, TRUMP CAAH CUN MAH HI ASI KO CANG\nJanuary 17, 2021 admin Lenhloi 0\nAvoi 46nak US President thimmi Joe Biden nih thil atimhtuah ning in akal pi cuahmah cang. FBI hna nih ramchung ralhrang bantukin cawlcanghna tuah atimmi Donald Trump aa hruhpi mi vialte hna nih hriamnam he cawlcang an i timhnak thawngpang alengmi a um caah state 50 ah biatak tein runvennak tuah an timh cang i, alam kip hi runven dih an timh cang.\nNational Guard ralkap tampi hna nih kilven zohkhanhnak cu biatak tein an timh tuah cuahmah cang. Abik in Michigan le Virginia cun Wisconsin le Pennsylvania le Washington ah cun runvennak hi biatak tein an tuah cang, Cun Texas le bang ahcun an khuapi inn ngan hna cu an khar dih cang ti asi. President Elect Joe Biden luhnak ding DC i, Capitol inn pawngkam hna zong an phihkhar dih cang.\nMinung thong hlei nga hna nih an ven cang ti asi. Hi thil an tuahnak aruang bik cu January 6 ah a cangmi thil kha tutan ah a can ti nak hnga lo caah asi tiah an chim. US president caah thimmi Joe Biden luhnak asi hlan deuh January ni 20 chunhlan ah khin President Donald Trump cu White House chuahtak in Florida ah a zuang lai i, a hlan a ek eknak hmun cu Mar-a-lago resort hmangin a thial lai cang lai.\nHi konghe pehtlaiin White House press secretary Kayleigh McEnany zong nih White House West Wing a chuahtak ko nain January ni 20 Nithumni tiang cun press secretary rian ka ttuan ko lai tiah a chim. Cun Joe Biden hi biakamnak tuahter in avoi 46 nak president luh asi lai i, Sonia Sotomayor, Associate Justice of the Supreme Court of the United states nih Harris cu biakamnak tuahter in vice president luh asi lai tiah John Roberts, Chief Justice of the United state nih a chim.\nUS President Joe Biden lunak ah hin Donald Trump cu aitel lai lo tiah theih asi. Asinain vice president Mike pence tu cu aitel lai tiah an chim. Donald Trump nih Washington DC, Capitol Hill i, forhfialnak atuah ruangah minung panga an nunnak aliam ti asi. US President atuan cia mi chungah a voihnihnak Rian i ngol dingah an timi le an tuahmi hi Trump lawng asi rih. Sihmanhsehlaw Trump thatein pekchanhnak kan tuah lai tiah a chim ve.\nTHANTLANG LE HAKHA KAR AH TING 17 BAK HRAMHRAM IN AN CHUH